Tak jamin pemimpin Pejuang tidak ‘melompat’ walau berbaiah al-Quran

BANGI, 3 Rejab 1442H, Isnin – Tiada jaminan pemimpin dari Parti Pejuang Tanah Air (Pejuang) tidak akan melompat parti meskipun sudah berbaiah dengan al-Quran.

Perkara itu ditegaskan oleh Presiden Pejuang, Datuk Seri Mukhriz Mahathir.

Beliau mendakwa, beberapa pemimpin dari Parti Pribumi Bersatu Malaysia (Bersatu) yang pernah dianggotainya dahulu pernah melakukan baiah sebelum Pilihan Raya Umum ke-14 (PRU14).

Namun begitu, dakwanya lagi, perkara itu tidak menghalang mereka daripada menjadi ‘pengkhianat’.

“Buatlah apa bentuk tapisan sekali pun, akhirnya terpulang kepada individu tersebut nak melompat ke, meninggalkan parti ke, itu semua hak masing-masing sebenarnya.

“Kepimpinan tertinggi parti setiap seorang daripada kami telah berbaiah ataupun angkat sumpah dengan al-Quran untuk berpegang pada prinsip perjuangan parti.

“Itu pun telah dilakukan masa Bersatu dahulu, walaupun begitu masih juga yang khianat, jadi saya tidak boleh nak menjamin sebenarnya. Jaminan 100 peratus itu saya tidak mampu berikan,” katanya dalam temu bual webinar, hari ini.

Sebelum ini, pemimpin Pakatan Harapan (PH) mendakwa, tindakan Bersatu meninggalkan gabungan kerajaan pada Februari lalu sebagai pengkhianatan.

Keputusan Bersatu untuk keluar dari PH dibuat tidak lama setelah Perdana Menteri, Tun Dr Mahathir Mohamad menyerahkan surat peletakan jawatannya kepada Yang di-Pertuan Agong.

Tindakan itu menyaksikan Bersatu dibawah pimpinan Tan Sri Muhyiddin Yassin membentuk kerajaan baru dikenali sebagai Perikatan Nasional (PN).


Pantau ketat halang individu rentas negeri guna pengangkutan awam

BANGI, 26 Ramadan 1442H, Sabtu – Kementerian Dalam Negeri (KDN) mengarahkan semua jabatan dan agensi penguatkuasaan di bawahnya untuk meningkatkan bilangan operasi pemantauan terhadap pematuhan prosedur operasi standard (SOP).

Ini susulan kementerian menerima banyak laporan berhubung masalah kekurangan pematuhan SOP Perintah Kawalan Pergerakan (PKP) yang ditetapkan kerajaan.

Arahan itu membabitkan Polis Diraja Malaysia (PDRM), Jabatan Imigresen (JIM), Jabatan Penjara, RELA, ESSCOM, Agensi Anti Dadah Kebangsaan (AADK) dan AKSEM.

KDN berkata, sejak PKP dilaksanakan sehingga kini, seramai 100,980 orang anggota dari pelbagai jabatan dan agensi terbabit dalam penugasan COVID-19.

“Arahan ini juga dikeluarkan bagi memastikan penularan pandemik  COVID-19 dapat dibendung dengan lebih berkesan dan menyeluruh, terutamanya menjelang sambutan perayaan Hari Raya Aidilfitri pada minggu hadapan.

“Selain daripada menambahkan bilangan anggota serta operasi sekatan jalan raya (SJR), pemantauan ketat juga akan dijalankan bagi menghalang individu yang mengambil kesempatan untuk merentas negeri atau daerah menggunakan pengangkutan awam seperti KTM Komuter, LRT, MRT, ERL, KL Monorail atau perkhidmatan e-hailing,” katanya.

Justeru, KDN menggesa semua pihak untuk terus mematuhi SOP yang diputuskan kerajaan dan memberikan kerjasama terhadap segala usaha serta langkah-langkah yang diambil bagi melindungi nyawa rakyat daripada ancaman COVID-19.


Kerajaan cadang wujud ambulans udara menjelang hujung tahun

KUALA LUMPUR, 24 Syaaban 1444H, Jumaat – Kementerian Pembangunan Kerajaan Tempatan (KPKT) dengan kerjasama Kementerian Kesihatan (KKM) akan mewujudkan perkhidmatan ambulans udara  dengan menggunakan helikopter milik Jabatan Bomba dan Penyelamat Malaysia (JBPM).

Menteri Pembangunan Kerajaan Tempatan, Nga Kor Ming, berkata inisiatif tersebut sekiranya dapat direalisasikan menjelang akhir tahun ini akan menjimatkan perbelajaan kerajaan sekurang-kurangnya RM15 juta setahun.

Perkhidmatan ambulans udara, antara lain, adalah bagi usaha menyelamat mangsa di kawasan pendalaman dan kes kemalangan jalan raya di lebuh raya.

“Satu penggal, lima tahun kita boleh jimat RM75 juta kerana amalan kerajaan dahulu, dia outsource (sumber luar)kepada sektor swasta, kosnya RM20 juta setahun.

“Apabila JBPM ambil alih, setahun boleh jimat RM15 juta dan ini adalah satu lagi inisiatif menuju ke arah Malaysia MADANI,” katanya ketika menggulung perbahasan Rang Undang-Undang Perbekalan 2023 peringkat Jawatankuasa bagi kementerian itu di Dewan Rakyat, hari ini.

Sementara itu, Nga memaklumkan jumlah tunggakan bayaran perkhidmatan Pengurusan Sisa Pepejal dan Pembersihan Awam (PSP&PA) oleh beberapa Pihak Berkuasa Tempatan (PBT) kepada Perbadanan Pengurusan Sisa Pepejal dan Pembersihan Awam (SWCorp) kini berjumlah RM538.26 juta.

Beliau berkata, pada tahun lalu sahaja, perbelanjaan PSP&PA bagi tujuh negeri yang diuruskan SWCorp mencecah hampir RM2 bilion dengan RM1.32 bilion adalah daripada Kerajaan Persekutuan dan RM680 juta daripada PBT.

“Bagaimanapun, kerajaan menyediakan RM10 juta bagi PBT yang tidak berkemampuan iaitu hasil tahunan kurang RM10 juta setahun,” katanya.

Nga berkata, jumlah kos pengurusan sisa pepejal PBT adalah berbeza mengikut saiz dan berdasarkan rekod kementerian, jumlah perbelanjaan pengurusan sisa pepejal adalah 30 hingga 80 peratus daripada hasil PBT.

Beliau berkata, kementerian bersedia mengkaji semula kaedah pengurusan sisa tersebut dan semakan semula perjanjian konsesi hanya boleh dibuat seawal 2025 dengan perjanjian itu akan berakhir pada 2033.

Dewan Rakyat kemudian meluluskan peruntukan berjumlah RM1.7 bilion bagi kementerian berkenaan dalam Belanjawan 2023 peringkat jawatankuasa melalui undian suara majoriti. – Bernama


LTdL: Beberapa jalan di Gombak ditutup bermula 1 tengah hari esok

KUALA LUMPUR, 15 Rabiulawal 1444H, Rabu – Beberapa jalan raya di sekitar Gombak, di sini akan ditutup bermula jam 1 tengah hari esok, sempena perlumbaan peringkat ketiga Le Tour de Langkawi (LTdL).

Pemangku Ketua Polis Daerah Gombak, Supt Noor Ariffin Mohamad Nasir berkata, antara jalan yang akan ditutup sepanjang perlumbaan itu berlangsung ialah susur keluar Taman Melati ke MRR2 Batu Caves, susur keluar Shell Taman Melati, MRR2 dari arah Batu Caves hala tol Gombak dan Jalan Sungai Pusu hala ke tol Gombak.

“Semua pengguna jalan raya dinasihat untuk mengelakkan melalui jalan-jalan yang terlibat dengan perlumbaan itu,” katanya dalam kenyataan hari ini.

Perlumbaan LTdL peringkat ketiga akan bermula di Putrajaya dan berakhir di Genting Highlands dengan pelumba dijangka tiba di sempadan daerah Gombak kira-kira jam 3 petang dan tamat selewat-lewatnya jam 4.15 petang. – Bernama


Lagi penduduk Palestin ditembak mati pengganas Israel

RAMALLAH, 29 Zulkaedah 1443H, Rabu – Tentera pengganas Israel membunuh seorang pemuda Palestin di bandar Jenin – utara Tebing Barat yang diduduki – selepas pertempuran bersenjata tercetus antara pasukan rejim dan pejuang Palestin.

Muhammad Maher Marei, 25, dibawa masuk ke hospital kira-kira jam 5 pagi hari ini selepas ditembak di bahagian dada.

Pengarah Hospital Kerajaan Khalil Suleiman di Jenin, Wissam Baker memberitahu Palestine TV bahawa peluru menembusi hati Maher dan usaha menyelamatkannya tidak berjaya.

“Ia berkemungkinan besar peluru dari penembak tepat yang bertujuan untuk membunuh.

“Ini adalah perkara yang biasa kami lakukan dalam serbuan baru-baru ini di wilayah Jenin – tiada serbuan berlaku tanpa kecederaan yang membawa maut. Malah mereka yang cedera datang dengan kecederaan kritikal,” katanya.

Sekurang-kurangnya dua lelaki Palestin ditahan ketika serbuan tentera di Jenin.

Masih tidak jelas punca Maher ditembak, bagaimanapun tentera Israel mendakwa bahawa askarnya telah diserang sehingga membawa kepada tembakan itu.

Tentera Israel menjalankan operasi serbuan dan penangkapan hampir setiap hari di Tebing Barat yang diduduki, yang sering mengakibatkan kecederaan atau pembunuhan rakyat Palestin.

Tentera menahan sekurang-kurangnya 13 rakyat Palestin dari seluruh Tebing Barat yang diduduki pada Rabu.

Sejak beberapa bulan lalu, tentera Israel memperhebatkan serbuan mereka ke atas Jenin, di mana beberapa kumpulan Palestin bersenjata aktif, khususnya di kem pelarian di bandar itu. – Agensi


Jangkitan ‘kulat hitam’ dikesan pada 3 pesakit COVID-19 di Oman

MUSCAT, 5 Zulkaedah 1442H, Rabu – Doktor di Oman mengesan jangkitan kulat dipanggil ‘mucormycosis’ – turut dikenali sebagai kulat hitam – yang berisiko membawa maut, menurut pihak berkuasa.

Kementerian Kesihatan Oman pada Selasa memberitahu, tiga pesakit COVID-19 telah dijangkiti kulat berkenaan, yang didakwa merebak di antara pesakit Coronavirus di India.

Walaupun jarang berlaku, jangkitan itu menimbulkan kerisauan dalam kalangan pihak berkuasa negara kerana kenaikan mendadak kes menyukarkan usaha memerangi COVID-19.

Keadaan jangkitan kulat menjadi semakin membimbangkan ketika India turut berdepan lonjakan kes.

Negara-negara lain termasuk Mesir telah melaporkan kes dalam beberapa bulan terakhir lalu.

Kulat hitam dikesan di India, sebelum gelombang virus, tetapi ia menimbulkan kebimbangan kerana menyerang ribuan pesakit COVID-19 yang dijangkiti atau mereka yang baru pulih.

Murcormycosis disebabkan oleh pendedahan pada acuan lembab berlendir yang biasanya dijumpai di tanah, udara bahkan di hidung manusia.

Ia menyebabkan kehitaman atau perubahan warna pada hidung, penglihatan menjadi kabur, sakit dada, kesukaran bernafas dan batuk berdarah.

Selain itu, individu yang dijangkiti murcormycosis juga akan berdepan gejala demam, sakit kepala, sakit dan merah pada sekitar mata atau hidung, sesak nafas, muntah berdarah serta keadaan mental yang berubah.

Perkara itu dimaklumkan ketika negara berkenaan menghadapi lonjakan kes jangkitan sehingga menyebabkan penggunaan katil hospital penuh.

Pegawai kesihatan Oman memberi amaran awal minggu ini bahawa hospital berdepan kekurangan katil yang serius, di tengah penyebaran varian yang mudah merebak dan kelewatan proses vaksin.

Sehingga kini, Oman mencatatkan lebih 238,500 kes jangkitan termasuk 2,565 kematian, menurut Universiti John Hopkins. –  Agensi


Kerajaan jamin tiada kenaikan harga secara melampau: Salahuddin

KUALA LUMPUR, 22 Zulhijjah 1444H, Selasa – Kerajaan memberi jaminan harga barangan asas terutama yang diberikan subsidi tidak akan naik secara melampau pada tahun ini, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Beliau berkata, ini termasuk harga gula dan barang bukan kawalan antaranya minyak masak botol yang sentiasa dipantau kerajaan menerusi Kementerian Perdagangan Dalam Negeri dan Kos Sara Hidup (KPDN).

“KPDN mempunyai tanggungjawab setiap hari untuk memantau harga barangan asas rakyat dan setakat ini, tinjauan KPDN mendapati barang bersubsidi seperti telur, ayam, RON95 dan diesel tidak pernah naik dan tidak mungkin naik.

“Minyak masak peket bersubsidi yang dijual RM2.50 juga tidak naik, begitu juga harga minyak masak botol juga dilihat tiada kenaikan malah ada yang menjualnya lebih rendah daripada harga ditetapkan,” katanya pada sidang media selepas meninjau harga barangan di sebuah pasar raya di sini hari ini.

Menurut Salahuddin sehingga kini, KPDN juga tidak menerima sebarang aduan berkaitan kenaikan harga barangan sekali gus menafikan dakwaan daripada beberapa pihak yang menyatakan berlaku kenaikan harga ketika ini.

Salahuddin bagaimanapun meminta orang ramai supaya melaporkan kepada KPDN sekiranya mendapati berlaku kenaikan harga barangan asas di mana-mana pasar raya mahupun kedai runcit.

“Terus laporkan dengan segera kepada KPDN dan kita akan ambil tindakan serta-merta,” katanya dan menambah rakyat jangan mudah terpengaruh dengan serangan pihak pembangkang terhadap kerajaan susulan Pilihan Raya Negeri (PRN) di enam negeri yang akan diadakan bulan depan.

Mengulas laporan media mengenai harga barang dijangka naik 20 peratus pada Oktober ini, Salahuddin berkata KPDN mengambil maklum perkara itu dan pihaknya akan terus melaksanakan tugas untuk memantau harga barang terutama keperluan asas.

Sebelum ini, media tempatan melaporkan harga barangan pengguna dijangka meningkat sehingga 20 peratus menjelang Oktober dengan didorong dua faktor utama iaitu inflasi import dan peningkatan kos operasi perniagaan di Malaysia. – Bernama


Israel serbu sekolah Palestin, ancam tembak murid dan guru

TEBING BARAT, 11 Zulkaedah 1444H, Rabu – Pasukan pendudukan Israel menyerbu dan mengancam menembak murid serta guru di sebuah sekolah rendah Palestin di bandar Beitunia, barat Ramallah di Tebing Barat yang diduduki.

Menurut agensi berita Wafa, tentera pengganas Israel menyerbu Sekolah Rendah Al-Kurom dan menyoal siasat murid dan guru sambil mengacukan senjata, serta mengancam menembak mereka yang cuba melarikan diri.

Serangan ke atas sekolah adalah amalan biasa pengganas Israel, termasuk menghalang akses serta mengugut pelajar termasuk menempatkan pasukan tentera di kawasan sekitar.

Tindakan zalim itu berlaku selepas 10 negara Eropah, termasuk Belgium, Perancis, Itali, Sepanyol, Sweden, United Kingdom, Denmark, Finland, Jerman, Ireland dan Pejabat Kesatuan Eropah (EU) ke Tebing Barat serta Gaza, bagi menggesa Israel menghentikan dasar perobohan rumah dan rampasan harta benda Palestin di wilayah yang diduduki.

10 negara itu mengutuk sekeras-kerasnya tindakan meroboh sekolah yang dibiayai penderma di Jubbet Adh Dhib baru-baru ini, selain menyatakan kebimbangan terhadap ancaman perobohan 57 lagi sekolah di Tebing Barat.

Israel sering kali menggunakan alasan permit pembinaan untuk ‘menghalalkan’ aktiviti perobohan rumah penduduk Palestin, terutamanya di Kawasan C – yang berada di bawah kawalan tentera.

Rejim itu telah menjajah Tebing Barat sejak 1967 dan pencabulan hak asasi manusia terhadap rakyat Palestin serta pelanggaran undang-undang antarabangsa adalah amalan biasa pengganas Israel setiap hari.- Agensi


Sudah-sudahlah Anwar, insaf segera!

BANGI, 25 Safar 1442H, Selasa – Presiden PKR, Datuk Seri Anwar Ibrahim diingatkan supaya segera insaf dan tidak lagi mengucar-kacirkan keadaan negara.

Ketua Pemuda Angkatan Pemuda-Pemudi Berjasa (ANGKASA), Hazwan Mohamad beranggapan, masa kini bukanlah waktu yang sesuai bagi Anwar bersikap mementingkan diri sendiri.

Beliau turut menasihati Ahli Parlimen Port Dickson itu supaya sudah-sudahlah daripada menjadi politikus yang tidak bertanggungjawab.

“DS Anwar Ibrahim politikus gila kuasa yang hanya memikirkan diri sendiri semata-mata.

“Apa-apa pun beliau telah berjaya mengucar-kacirkan suasana politik tanah air. Insaflah DS Anwar Ibrahim, sudah-sudahlah,” katanya dalam kenyataan hari ini.

Terdahulu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menasihati Anwar untuk akur dan menghormati proses perundangan seperti termaktub dalam Perlembagaan Persekutuan.

Istana Negara telah mengesahkan Al-Sultan Abdullah berkenan menerima menghadap Anwar di Istana Negara pada jam 11 pagi tadi.

Datuk Pengelola Bijaya Diraja, Datuk Ahmad Fadil Shamsuddin berkata, dalam sesi selama 25 minit itu, Anwar yang juga Ketua Pembangkang telah mengemukakan jumlah Ahli-Ahli Dewan Rakyat yang didakwa memberi sokongan kepada beliau.

“Walau bagaimanapun, beliau tidak mengemukakan senarai nama Ahli-Ahli Dewan Rakyat untuk mengukuhkan dakwaan tersebut.

“Sehubungan dengan itu, Al-Sultan Abdullah telah menasihati Datuk Seri Anwar Ibrahim untuk akur dan menghormati proses-proses perundangan seperti yang termaktub dalam Perlembagaan Persekutuan,” katanya.

23 September lalu, Anwar mendakwa mempunyai majoriti kukuh untuk membentuk kerajaan baharu dalam masa terdekat.


‘Manifesto PRU14 pun gagal, tiba-tiba janji nak selesai COVID-19’

BANGI, 13 Zulhijjah 1442H, Jumaat – Datuk Seri Abdul Hadi Awang meminta rakyat berfikir secara matang menilai kemampuan parti tertentu yang mendakwa mampu menyelesaikan masalah COVID-19, sedangkan sebelum ini gagal menunaikan janji manifesto Pilihan Raya Umum Ke-14 (PRU14).

Tanpa menamakan parti berkenaan – namun dipercayai merujuk Pakatan Harapan (PH) -, Presiden PAS itu berkata, amalan politiking murahan itu digunakan semata-mata untuk menipu rakyat yang lemah akal dan mudah lupa dalam segala perkara.

Beliau berkata, parti berkenaan tidak berusaha memenuhi kewajiban menunaikan manifesto sehingga janji PRU14 itu tenggelam dalam perbalahan perebutan jawatan Perdana Menteri.

“Adakah mereka yang tidak mampu menunaikan janji PRU14 yang sedikit, tiba-tiba hari ini mendakwa mampu menyelesaikan masalah COVID-19 yang sedang merebak ke seluruh alam di muka bumi.

“Walhal, sehingga sekarang belum ada mana-mana negara yang berjaya menanganinya,” katanya dalam tulisan Minda Presiden PAS, hari ini.

Atas sebab itu, Abdul Hadi mempersoalkan apakah dakwaan parti terbabit masih boleh dipercayai dengan berdemontrasi dan mengangkat slogan kononnya mampu menghadapi wabak yang melanda seluruh dunia hari ini.

“Sedangkan mereka baru saha menipu rakyat dengan janji manifesto yang tidak mampu ditunaikan?

“Berpolitik tidak seharusnya menjadi seperti penjual ubat yang menipu pelanggan dengan menggunakan cara kotor yang diharamkan,” katanya.

Beliau berkata, rakyat dihabiskan masa dengan cara politik kotor khususnya disebarkan melalui media tanpa sempadan yang membawa wabak merosakkan kefahaman dan mempengaruhi masyarakat sehingga ramai diperbodohkan.

“Caranya hanyalah menyebarkan masalah yang belum selesai di seluruh dunia sebagai alasan kegagalan dan menutup banyak kejayaan yang telah dicapai.

“Lebih parah sekiranya gerakan yang merosakkan masyarakat ini didalangi oleh musuh agama, negara dan bangsa yang bersedia memberikan seberapa banyak sumbangan kepada sesiapa sahaja yang bersedia menjadi tentera upahannya.

“Lebih malang lagi, apabila penganut Islam berwalikan (bertuankan) kepadanya,” kata Abdul Hadi.


Syor sesi persekolahan baru dikekalkan pada Mac setiap tahun

Oleh Zuhayati Yazid

BANGI, 6 Safar 1443H, Isnin – Kemasukan sekolah pada Mac 2022 boleh dilaksanakan secara tetap pada setiap tahun sebagai norma baharu pendidikan negara.

Cadangan itu disuarakan Alumni Gabungan Pelajar-Pelajar Melayu Semenanjung (GPMS) yang berpendapat ia mampu menyelesaikan masalah pelajar peperiksaan SPM dan STPM, khasnya di negeri Pantai Timur yang terbabit dengan hujan lebat dan banjir.

Presidennya, Datuk Syed Anuar Syed Mohamad berkata, pembukaan sesi persekolahan pada Mac boleh dikekalkan dan tidak berubah kepada asal apabila pandemik COVID-19 ditukar kepada endemik atau berlakunya perubahan jawatan Menteri Pendidikan Malaysia.

“Ini kerana, hujung biasanya tahun akan berlaku banjir dan ini dilihat membantu mengurangkan beban pelajar terutama di negeri-negeri Pantai Timur,” katanya dalam satu kenyataan, hari ini.

Mengulas mengenai isu vaksinasi, Alumni GPMS Kebangsaan mencadangkan agar kawasan sekolah diwartakan sebagai institusi yang dikhaskan kepada penerima vaksin sahaja setelah kesemua murid menerima suntikan.

“Ini semua bagi kebaikan pelajar supaya berada dalam keadaan selamat dan selesa,” katanya.

Malah, peruntukan khas juga perlu dipertimbangkan kerajaan melalui Persatuan Ibubapa dan Guru (PIBG) bagi mengurangkan kos ujian saringan COVID -19.

“Ini semua penting bagi mewujudkan gelembung selamat yang bakal dikenakan sebanyak tiga kali ujian kepada setiap murid sebelum kembali ke sekolah.

“Terutama dalam kategori Sekolah Berasrama Penuh, Sekolah Menengah Kebangsaan Agama, Sekolah Agama Bantuan Kerajaan, Sekolah Seni dan Sekolah Sukan,” katanya.


UMNO takkan jadi parti dominan Melayu jika dengan Bersatu

BANGI, 13 Rabiulawal 1444H, Isnin – UMNO mendakwa segala bentuk perhitungannya berkaitan kerjasama untuk Pilihan Raya Umum Ke-15 (PRU15) adalah pada kelangsungan politik dan kepentingan bangsa Melayu.

Naib Presidennya, Datuk Seri Mohamed Khaled Nordin berkata, strategiknya untuk orang Melayu mempunyai parti terbesar dan paling dominan dalam kerajaan akan datang.

Justeru, fokus UMNO adalah untuk mengembalikan semula kekuatan sebenarnya supaya dapat menjadi ‘jurucakap’ orang Melayu yang berkesan.

“Ia tidak akan dapat dicapai melalui kerjasama dengan Bersatu (Parti Pribumi Bersatu Malaysia) pastinya.

“Kerana telah menjadi cita-cita Bersatu untuk UMNO itu diakhiri, ditolak dan dimatikan,” katanya dalam kenyataan, hari ini.

Menurut Mohamed Khaled, formula PAS untuk mendukung Bersatu – di bawah panji penyatuan ummah – bukanlah rumus untuk ummah yang bersatu.

“UMNO tidak pernah menolak segala usaha untuk penyatuan ummah. Yang UMNO tolak ialah penyelamatan Bersatu.

“Bersatu adalah parti yang jelas ditubuhkan untuk melemahkan kekuatan sebenar orang Melayu melalui UMNO,” katanya.

Beliau menyifatkan kekuatan bersatu adalah dangkal kerana tidak dibangunkan melalui perjuangan hakiki, sebaliknya dibina menerusi sindiket pengkhianatan politik paling licik dan jelik dalam sejarah politik negara.

“Kerana itu, Bersatu tidak mempunyai ‘standing’ sebagai pendukung kesatuan dan perpaduan Melayu. DNA nya ialah anti UMNO dan karakternya adalah khianat.

“UMNO adalah gerakan politik. Ia bukan gerakan dakwah. Tugas UMNO ialah mengurus dan mentadbir negara,” katanya.

Katanya, penyatuan ummah tidak semestinya hanya akan terbit melalui kerjasama politik demi pilihan raya, namun UMNO jamin akan usahakannya dalam pelbagai ruang lingkup pada setiap masa dan bukan bermusim apabila mentadbir nanti.

Sebelum ini, meskipun UMNO sudah memberi kata dua kepada PAS untuk meneruskan kerjasama bagi menghadapi PRU15, parti itu bertegas mempertahankan prinsip penyatuan ummahnya membabitkan UMNO-Bersatu.

Bagaimanapun, hubungan kedua-dua parti berseteru itu bagaikan menemui jalan buntu apabila Bersatu dengan lantang menyatakan UMNO musuhnya, selain UMNO juga menyambut ‘salam permusuhan’ berkenaan.


Wanita hina Islam mengaku tak bersalah, ikat jamin RM20,000

KUALA LUMPUR, 13 Zulhijjah 1443H, Rabu – Wanita yang mencetuskan kontroversi kerana membuka tudung dan menanggalkan baju kurung ketika membuat persembahan di sebuah kelab, mengaku tidak bersalah di Mahkamah Sesyen hari ini atas pertuduhan menyebabkan rasa tidak harmoni di kalangan orang Islam.

Siti Nuramira Abdullah membuat pengakuan itu selepas pertuduhan dibacakan terhadapnya di hadapan Hakim Siti Aminah Ghazali.

Mengikut pertuduhan, dia didakwa mengaku seorang muslim dan menghafal 15 juzuk al-Quran kemudian membuka tudung dan menanggalkan baju kurung sewaktu membuat persembahan di atas pentas.

Kesalahan itu didakwa dilakukan di Restoran Crack House Comedy Club, 24 Lorong Rahim Kajai 14, Taman Tun Dr Ismail (TTDI), Brickfields, jam 6 petang, pada 4 Jun lalu.

Jika sabit kesalahan, tertuduh boleh dihukum penjara minimum dua tahun dan maksimum lima tahun.

Terdahulu, Timbalan Pendakwa Raya Najihah Farhana Che Awang tidak menawarkan sebarang jaminan kerana kesalahan itu tidak boleh dijamin.

“Namun, sekiranya mahkamah ingin menawarkan jaminan, pihak pendakwaan mencadangkan RM50,000 berserta syarat tambahan seperti melapor diri di balai polis berdekatan, pasport diserahkan kepada mahkamah dan tertuduh dilarang memuat naik sebarang kenyataan di media sosial sepanjang perjalanan kes ini,” katanya seperti dipetik media tempatan.

Bagaimanapun peguam R Sivaraj dan Datuk Shaharudin Ali yang mewakili Siti Nuramira memohon mahkamah memberikan ikat jamin rendah kerana tertuduh telah memberikan kerjasama yang baik kepada pihak polis sepanjang siasatan dijalankan.

Mahkamah kemudian menetapkan jaminan RM20,000 berserta syarat tambahan tertuduh perlu melapor diri di balai polis berdekatan sebulan sekali selain pasport diserahkan kepada mahkamah dan tertuduh dilarang memuat naik di media sosial berhubung prosiding kes ini.


Kadar pengangguran meningkat sedikit pada Januari 2021

KUALA LUMPUR, 24 Rejab 1442H, Isnin – Kadar pengangguran pada Januari 2021 meningkat sedikit kepada 4.9 peratus berbanding 4.8 peratus pada Disember 2020, demikian menurut Jabatan Perangkaan.

Ketua Perangkawan Datuk Seri Dr Mohd Uzir Mahidin berkata pasaran buruh atau tenaga kerja juga kekal mencabar berikutan peningkatan jumlah kes COVID-19.

“Pelaksanaan semula Perintah Kawalan Pergerakan (PKP) di kebanyakan negeri dengan hanya lima sektor ekonomi dibenarkan beroperasi manakala aktiviti perjalanan rentas negeri dan daerah dihadkan, telah menjejaskan momentum pemulihan perniagaan dan seterusnya pasaran tenaga kerja,” katanya dalam Laporan Tenaga Buruh Malaysia Januari 2021 yang diumumkan pada Isnin.

Mohd Uzir bagaimanapun berkata, pembukaan semula perkhidmatan penting dalam lima sektor utama itu telah membolehkan beberapa kesan ekonomi dan kesihatan awam dapat diseimbangkan dengan penyesuaian terhadap norma baharu.

Sehubungan itu, beliau berkata kedudukan guna tenaga pada Januari 2021 kekal dalam pemulihan sederhana yang digambarkan melalui peningkatan bilangan tenaga kerja pada bulan tersebut.

Statistik itu yang berdasarkan Survei Tenaga Buruh (STB), juga menunjukkan bilangan penduduk yang bekerja terus meningkat berbanding menganggur, sekali gus menggambarkan peningkatan permintaan tenaga kerja oleh perniagaan.

Tenaga kerja pada Januari 2021 turut meningkat sebanyak 0.2 peratus kepada 16.02 juta orang berbanding 15.99 juta orang pada Disember 2020.

Menurut Mohd Uzir, kadar penyertaan tenaga kerja pada Januari lepas juga mencatat peningkatan kecil sebanyak 0.1 mata peratus kepada 68.5 peratus berbanding 68.4 peratus pada Disember 2020.

“Peningkatan bilangan penganggur yang berterusan itu sebahagiannya adalah susulan daripada penelitian semula strategi perniagaan dalam industri berkaitan pelancongan yang merangkumi penginapan dan perkhidmatan makanan, pengangkutan penumpang, hiburan dan aktiviti rekreasi,” katanya.

Beliau berkata, dari segi sektor ekonomi, bilangan penduduk bekerja dalam sektor perkhidmatan terus meningkat bulan ke bulan terutamanya dalam aktiviti perdagangan borong dan runcit; kesihatan kemanusiaan dan kerja sosial serta pendidikan.

Bagaimanapun, guna tenaga dalam industri berkaitan pelancongan kekal dalam trend penurunan yang menggambarkan industri ini terjejas secara berterusan akibat pandemik tersebut.

Mohd Uzir berkata sektor pembuatan mengekalkan pertumbuhan positif guna tenaga bagi bulan ketiga manakala sektor pembinaan juga mencatatkan peningkatan.

Guna tenaga dalam sektor pertanian, perlombongan dan pengkuarian terus mencatat trend penurunan sejak tujuh bulan yang lepas, katanya.

“Melihatkan keadaan krisis kesihatan pada awal 2021, pasaran buruh ini dijangka berdepan dengan situasi tidak menentu pada suku pertama tahun ini.

“Bagaimanapun, menerusi usaha (pelaksanaan) fasa pertama program vaksinasi di seluruh negara yang bermula pada 24 Februari lepas, dilihat dapat memberi suntikan positif terhadap keadaan krisis kesihatan di Malaysia,” katanya.

Dalam pada itu, bagi menyokong usaha membendung penularan jangkitan COVID-19 di negara ini, Jabatan Perangkaan telah membuka semula platform bancian dalam taliannya atau e-Census.

Maklumat lanjut mengenainya di portal www.mycensus.gov.my atau menerusi @MyCensus2020. – Bernama


Perbincangan Yang di-Pertuan Agong dengan pemimpin politik, perbincangan khas bersama Raja-Raja Melayu, penubuhan MAGERAN dan pelantikan Perdana Menteri oleh Majlis Raja-Raja

Oleh: Tun Abdul Hamid Mohamad dan Prof Datuk Dr Shamrahayu A Aziz

DALAM masa dua minggu ini, sekurang-kurangnya empat perkara penting telah berlaku berkaitan dengan politik negara.

Pertama, Yang di-Pertuan Agong telah perkenan menghadap pemimpin parti-parti politik dan para pakar agensi kerajaan dan berbincang dengan Raja-Raja Melayu.

Kedua, Tun Dr. Mahathir mencadangkan penubuhan agensi seumpama Majlis Gerakan Negara (MAGERAN).

Ketiga, Tengku Razaleigh mencadangkan Majlis Raja-Raja melantik Perdana Menteri baharu.

Keempat, keputusan atau titah yang dibuat oleh Yang di-Pertuan Agong dan Raja-Raja.

Mengenai yang pertama, oleh kerana kami tidak tahu tentang isi atau isu perbincangan yang sebenar, kami tidak akan membuat apa-apa komen mengenainya melainkan memperingatkan beberapa perkara yang diperuntukkan oleh Perlembagaan Persekutuan (Perlembagaan) secara umum.

Pertama, negara kita mengamalkan sistem Raja Berperlembagaan dan Demokrasi Berparlimen. Prinsip utama dalam sistem yang diamalkan secara serentak ini, melainkan dalam perkara-perkara yang dikecualikan oleh Perlembagaan, Yang di-Pertuan Agong hendaklah bertindak atas nasihat Perdana Menteri dan Kabinet (termasuk Menteri-Menteri) – Perkara 40(1) & (2) Perlembagaan. Nasihat tersebut mestilah diikuti (Perkara 40(1A)). Melanggar peruntukan itu mungkin akan menyebabkan Peguam Negara tidak dapat membela sekiranya sesuatu cabaran terhadap keputusan atau tindakan Yang di-Pertuan Agong dibawa ke hadapan mahkamah dan mungkin keputusan atau tindakan itu diisytiharkan tak sah.

Kedua, penasihat undang-undang kepada Yang di-Pertuan Agong adalah Peguam Negara. Ini diperuntukkan dalam Perkara 145(2) Perlembagaan. Jika Yang di-Pertuan Agong membelakangkan nasihat Peguam Negara, dan sekiranya berlaku cabaran terhadap sesuatu keputusan atau tindakan Yang di-Pertuan Agong di mahkamah, Peguam Negara sukar untuk mengambil tanggungjawab pembelaan. Kami berpendapat orang-orang lain yang memberi nasihat kepada Yang di-Pertuan Agong, sekiranya ada, sukar untuk dijamin locus standi bagi mencelah atau membela dalam sesuatu prosiding di mahkamah.

Sebagai Raja Berperlembagaan, Yang di-Pertuan Agong hendaklah menerima nasihat Perdana Menteri, Kabinet dan Peguam Negara dalam urusan rasmi yang tidak bersifat tindakan atas budi bicara baginda seperti yang dinyatakan dalam Perlembagaan. Mungkin nasihat itu tidak disenangi oleh Baginda, tetapi selagi ia bukan mengenai perkara yang Baginda mempunyai budi bicara, Baginda kenalah menerimanya dengan mengambil kira peranan baginda untuk mendapatkan maklumat secukupnya sebagaimana dibenarkan dalam Perkara 40(1) Perlembagaan.

Tindakan yang berbangkit daripada nasihat-nasihat itu juga mungkin tidak disukai oleh pemimpin-pemimpin parti politik pembangkang (atau yang dalam kerajaan), pemimpin-pemimpin persatuan NGO atau orang ramai, tetapi yang bertanggungjawab terhadapnya adalah Kerajaan. Pihak-pihak ini tidak boleh mengharapkan, apatah lagi cuba menyebabkan Yang di-Pertuan Agong dan Raja-Raja Melayu tidak mengikut nasihat Perdana Menteri, Kabinet atau Peguam Negara. Remedy mereka adalah di peti undi. Mereka boleh mengkritik kerajaan dan parti memerintah sekuat-kuatnya, tetapi bukan mengkritik Yang di-Pertuan Agong kerana bertindak atas nasihat Perdana Menteri atau Kabinet atau Peguam Negara. Itulah sistem Raja Berperlembagaan dan Demokrasi Berparlimen yang diamalkan.

Mengenai perkara kedua (cadangan penubuhan MAGERAN), Tun Dr. Mahathir Mohamad, bekas Perdana Menteri Malaysia itu mencadangkan penubuhan agensi seumpama MAGERAN, yang kemudiannya beliau namakan sebagai Majlis Pemulihan Negara, yang mempunyai ciri-ciri seperti berikut:

i. Ia bukanlah untuk menggantikan kerajaan sedia ada.

ii. Majlis itu mempunyai tugas-tugas khusus, iaitu mengurangkan kes (COVID-19) baharu sehingga terbentuknya imuniti kelompok di negara ini, serta menyelesaikan isu berkaitan seperti ekonomi, pendidikan (termasuk isu persekolahan), serta politik.

iii. Majlis Pemulihan Negara tidak akan diletakkan di bawah kerajaan, sebaliknya melaporkan terus kepada Yang di-Pertuan Agong.

iv. Parlimen akan bersidang dan tindakan majlis akan dibentang kepada Parlimen. Percubaan untuk hapuskan Majlis Pemulihan Negara tidak akan diusahakan oleh Parlimen.

v. Ahli-ahli Majlis akan terdiri dari pakar-pakar perubatan termasuk ahli psikiatri, pakar-pakar ekonomi yang tidak partisan dan berpengalaman di dalam membantu negara mengatasi krisis, pakar pelaburan yang berpengalaman, penggerak sosial yang telah bukti keupayaan membantu rakyat ketika pandemik, tokoh-tokoh perundangan yang tidak partisan dan beberapa tokoh politik yang tidak bertindak mewakili parti.

vi. Keahlian tidak akan lebih daripada 20 anggota. Tidak ada politik dalam Majlis Pemulihan Negara.

Persoalan yang timbul ialah, apakah punca kuasa Yang di-Pertuan Agong untuk menubuhkan MAGERAN itu? Ordinan Darurat (Kuasa-Kuasa Perlu) 2021 tidak menyebut mengenai penubuhan MAGERAN. Justeru, kami berpendapat, untuk menubuhkan MAGERAN, Ordinan Darurat (Kuasa-Kuasa Perlu) 2021 perlulah ditamatkan dan digantikan dengan peruntukan yang baharu kerana Ordinan Darurat (Kuasa-Kuasa Perlu) 2021 tidak menyatakan penubuhan Majlis seumpama itu. Atau, sebagai pilihan, Ordinan Darurat (Kuasa-Kuasa Perlu) 2021 perlulah dipinda.

Sebenarnya, MAGERAN yang dicadangkan itu bukanlah sama seperti MAGERAN 1969. Sebagai contoh, pertama, MAGERAN 1969 ditubuhkan semasa kerajaan belum dilantik akibat tragedi 13 Mei tersebut berlaku sejurus selepas pilihan raya diadakan. MAGERAN pada 1969 berfungsi seumpama menggantikan kerajaan. Proklamasi Darurat 2021 dan Ordinan Darurat (Kuasa-Kuasa Perlu) 2021 tidak menggantikan kerajaan yang sedia ada.

Seksyen 11, Ordinan Darurat (Kuasa-Kuasa Perlu) 2021 memperuntukkan:

“11. Bagi tempoh darurat berkuat kuasa –

(a) Perdana Menteri dan Jemaah Menteri yang wujud sebaik sebelum Proklamasi Darurat dikeluarkan pada 11 Januari 2021 yang telah diberikan kuasa eksekutif hendaklah terus menjalankan kuasa eksekutif Persekutuan dan mana-mana orang yang telah diberi fungsi eksekutif oleh undang-undang, hendaklah terus menjalankan fungsi itu;”

Kedua, berlainan dengan Proklamasi Darurat 1969, seksyen 14(1)(b) Ordinan Darurat (Kuasa-Kuasa Perlu) 2021 memperuntukkan:

(b) Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Yang di-Pertuan Agong.

Tugas-tugas khas yang diberikannya adalah luas, bukanlah sekadar mengurangkan serangan wabak COVID-19. Di mana letaknya sempadan bidang kuasa Kerajaan dan bidang kuasa MAGERAN?

Dari mana MAGERAN akan meperolehi dana untuk melaksanakan tugas-tugasnya? Semestinya daripada kerajaan. Katakanlah, kerajaan, menuruti nasihat Peguam Negara bahawa penubuhan MAGERAN itu tidak sah, dan oleh itu, adalah salah bagi kerajaan memberi dana untuk membiyai aktiviti MAGERAN dan, oleh itu, kerajaan enggan memberi dana kepada MAGERAN, bagaimana MAGERAN akan berfungsi?

Dikatakan, MAGERAN tidak akan diletakkan di bawah kerajaan, sebaliknya melaporkan terus kepada Yang di-Pertuan Agong. Apa akan dilakukan oleh Yang di-Pertuan Agong selepas menerima laporan atau keputusan MAGERAN? Jika dana diperlukan, masalah yang disebut pada perenggan sebelum ini mungkin timbul.

Ia juga akan meletakkan semua kuasa eksekutif yang dijalankan oleh Perdana Menteri, Kabinet dan Menteri-Menteri, kepada Yang di-Pertuan Agong. Memandangkan di bawah Ordinan Darurat (Kuasa-Kuasa Perlu) 2021, kerajaan, Kabinet dan menteri masih berfungsi, ia boleh menimbulkan persoalan bahawa akan wujud dua “kerajaan” pada masa yang sama. Tidakkah ia akan bercanggah dengan konsep Raja Berperlembagaan dan Demokrasi Berparlimen yang berjalan seiring dan pada masa sama meletakkan bidang tugas masing-masing antara keduanya?

Dikatakan dengan adanya MAGERAN, Parlimen akan bersidang dan tindakan MAGERAN akan dibentang kepada Parlimen. Ini boleh dilakukan di bawah Ordinan Darurat (Kuasa-Kuasa Perlu) 2021. Yang di-Pertuan Agong boleh memanggil Parlimen untuk bersidang (Seksyen 14 (1)(b) Ordinan Darurat) dan laporan mengenai Covid-19 yang disediakan oleh Majlis Keselamatan Negara (MKN) boleh dibentangkan di Parlimen.

Mengenai keahlian MAGERAN, ahli-ahli pakar datang daripada kumpulan yang sama, malah mungkin orang yang sama yang akan dilantik. Jika tidak pun, orang-orang yang difikirkan layak dilantik, boleh dicadangkan untuk menganggotai mana-mana task force di bawah kendalian MKN.

Antara ahli-ahli yang dicadangkan termasuklah beberapa tokoh politik yang tidak bertindak mewakili parti. Persoalannya, siapakah mereka? Akhirnya, kita hanya menggantikan tokoh politik Kerajaan (Perdana Menteri) dengan tokoh politik lain, mungkin, wakil pembangkang.
Dikatakan tidak ada politik dalam MAGERAN. Jika ada tokoh politik, baik dari pihak kerajaan atau pembangkang, tidak dapat tidak pertimbangan politik akan diambil kira. Bagaimana hendak menghalangnya, apatah lagi sekiranya jawatankuasa (baik apa pun namanya) itu dipengerusikan oleh seorang ahli politik?
Kami berpendapat cadangan tersebut akan mencelarukan lagi keadaan. Yang penting ialah keanggotaan jawatankuasa yang akan menasihatkan Yang di-Pertuan Agong atau Kerajaan, di mana berkenaan, sama ada MKN atau MAGERAN. Jika ditubuh MAGERAN sekalipun, orang yang sama akan duduk di dalamnya juga seperti KSU Kementerian Kesihatan, pasukan keselamatan, seperti polis dan tentera dan lain-lain. Yang lainnya, yang difikirkan sesuai dilantik boleh dilantik duduk dalam MKN. Justeru, kami medapati tidak ada keperluan untuk menubuhkan satu lagi agensi seperti MAGERAN? Nampaknya yang hendak diganti ialah pengerusinya dengan tokoh politik lain.
Sampai kita kepada cadangan Tengku Razaleigh bahawa Raja-Raja Melayu perlu memilih seorang Perdana Menteri yang baharu untuk mengetuai kerajaan bagi menyelamatkan negara daripada krisis penularan COVID-19, kata Tengku Razaleigh Hamzah.
Menurut beliau Raja-Raja Melayu bertanggungjawab memainkan peranan keperlembagaan itu selepas Dewan Rakyat berdepan kesukaran memilih Perdana Menteri.
Katanya, Dewan Rakyat tidak boleh menentukan Perdana Menteri walaupun ditauliahkan oleh Perlembagaan Persekutuan kerana pada masa ini ia tidak berfungsi secara menyeluruh.
“Dewan Rakyat juga kini dalam keadaan tergantung dan tiada pihak mempunyai majoriti untuk membuat keputusan,” katanya.
Peranan memilih Perdana Menteri itu timbul selaras dengan sumpah jawatan Yang di-Pertuan Agong disaksikan wakil Raja-Raja Melayu yang memilih baginda sebagai mewakili Majlis Raja-Raja, katanya.
Dengan hormat, alasan yang diberinya itu bukanlah hujah undang-undang yang memberi kuasa kepada Majlis Raja-Raja untuk melantik seorang Perdana Menteri. Tiada peruntukan Perlembagaan yang telah dirujuk untuk menyokong cadangan bagi memberi kuasa kepada Majlis Raja-Raja melantik seorang Perdana Menteri baharu menggantikan Perdana Menteri yang sedia ada. Kami katakan Majlis Raja-Raja tidak mempunyai kuasa untuk berbuat demikian. Tugas dan bidang kuasa MRR ditetapkan oleh Perlembagaan – lihat Perkara 38, Jadual Ketiga dan Jadual Kelima Perlembagaan. (Untuk mengikuti perbincangan lanjut sila lihat “Majlis Raja-Raja: Fungsinya Menurut Perlembagaan.’” 19 September 2017, http://www.tunabdulhamid.my).
Akhir sekali sampai kita kepada keputusan-keputusan yang dibuat oleh Yang di-Pertuan Agong dan Raja-Raja Melayu. Pada 15 Jun 2021, Istana Negara mengeluarkan kenyataan berikut:

“Setelah memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan maka Seri Paduka Baginda menzahirkan pandangan bahawa persidangan Parlimen perlu diadakan secepat mungkin.

“Ini untuk membolehkan ordinan-ordinan darurat dan Pelan Pemulihan Negara dibahaskan oleh ahli-ahli Dewan Rakyat.”

Kami tiada komen terhadap kenyataan ini.

Pada hari yang sama, Raja-Raja Melayu, melalui Penyimpan Mohor Besar Raja-Raja, juga mengeluarkan kenyataan bahawa Raja-Raja Melayu bersependapat, tiada keperluan untuk meletakkan negara di bawah pemerintahan darurat selepas 1 Ogos depan.

Menurut Penyimpan Mohor Besar Raja-Raja, Tan Sri Syed Danial Syed Ahmad:

“Dalam semangat itu, Raja-Raja Pemerintah menyokong dan senada dengan pendirian Yang di-Pertuan Agong, yang menitahkan supaya Parlimen bersidang segera.”

Kami juga berpendapat tidaklah perlu bagi kami mengulas kenyataan ini kerana ia merupakan pendapat dan pandangan Duli-Duli Yang Maha Mulia Raja-Raja. Demikian juga dengan kenyataan yang dikeluarkan oleh baginda semua yang tidak diperturunkan dalam rencana ini.

Kita perhatikan, pada kebelakangan ini, banyak pihak di luar Kerajaan yang tidak berpuashati terhadap sesuatu tindakan Kerajaan cuba melibatkan Yang di-Pertuan Agong dan Raja-Raja Melayu untuk melakukan apa yang mereka mahu walaupun ia jelas di luar bidang kuasa Yang di-Pertuan Agong dan Raja-Raja Melayu sebagaimana diperuntukkan oleh Perlembagaan. Yang di-Pertuan Agong dan Raja-Rja Melayu perlu waspada supaya institusi beraja tidak termasuk perangkap mereka. Yang di-Pertuan Agong dan Raja-Raja Melayu yang bijaksana perlu senantiasa waspada bahawa baginda adalah Raja Berperlembagaan di mana amanah yang baginda galas adalah diperuntukkan oleh Perlembagaan. Baginda semua juga tertakluk kepada kedaulatan undaang dan perlu patuh kepada peruntukan-peruntukan Perlembagaan. Dalam kata lain, adalah lebih tepat untuk baginda menurut nasihat Perdana Menteri dan Peguam Negara yang berkuasa pada masa ini dan pada ketika-ketika tertentu baginda boleh menyampaikan pandangan kepada Kerajaan. Sama ada sesuatu keputusan berdasarkan nasihat itu politically popular atau pun, tidak baginda perlu meletakkan ketepatan undang-undang yang utama dan bukan sekadar melihat kepada keselesaan penerimaan parti politik. Adalah menjadi tanggungjawab parti yang memerintah untuk menangani aspek politik kepartian. Itulah sistem Raja Berperlembagaan dan Demokrasi Berparlimen yang diamalkan.

20 06 2021

PENJELASAN DAN TAMBAHAN

Setelah membaca komen-komen pembaca, saya telah membaca semula rencana berkenaan dengan teliti. Perlu diingati bahawa ia adalah rencana ilmiah undang-undang. Ujian terhadapnya ialah sama ada ia betul atau tidak di sisi undang-undang, bukan sama ada ia disukai atau tidak. Setakat ini belum ditunjukkan di mana pandangan dan hujah-hujah kami yang tidak betul. Pendirian saya adalah, jika ditunjukkan di mana pandangan kami yang tidak betul, disertai dengan hujah-hujah yang lebih baik, saya akan menerimanya dan membuat pembetulan.

Setelah menelitinya semula, saya dapati satu klausa telah tertinggal di perenggan akhir, walaupun ia diulangkan sebanyak dua kali sebelumnya. Klausa itu ialah “melainkan dalam perkara-perkara yang dikecualikan oleh Perlembagaan” seperti yang terdapat dalam halaman 1, perenggan 7 atau “yang tidak bersifat tindakan atas budi bicara baginda seperti yang dinyatakan dalam Perlembagaan” yang terdapat dalam halaman 2, perenggan 2.

Ketertinggalan klausa tersebut mungkin telah menyebabkan pembaca-pembaca yang hanya membaca perenggan terakhir (rencana sepatutnya dibaca keseluruhannya) menanggap bahawa mengikut rencana itu Yang di-Pertuan Agong mesti menurut nasihat Perdana Menteri dalam semua perkara.

Maka, untuk mengelak anggapan sedemikian, dengan ini dimasukkan klausa “dalam perkara yang tidak bersifat tindakan atas budi bicara baginda seperti yang dinyatakan dalam Perlembagaan” ke dalam ayat yang bermula dengan kata-kata “Dalam kata lain…..” menjadikan ayat itu berbunyi begini:

“Dalam kata lain, adalah lebih tepat untuk baginda menurut nasihat Perdana Menteri dalam perkara yang tidak bersifat tindakan atas budi bicara baginda seperti yang dinyatakan dalam Perlembagaan dan nasihat Peguam Negara yang berkuasa pada masa ini. Pada ketika-ketika tertentu baginda boleh menyampaikan pandangan baginda kepada Kerajaan.”

Diharapkan dengan memasukkan klausa itu akan dapat mengelak salah faham terhadap maksud sebenar rencana itu.

Saya juga ingin menarik perhatian pembaca bahawa dalam rencana tersebut kami tidak memberi pandangan sama ada, untuk memanggil persidangan Parlimen menurut seksyen 14(1)(b) Ordinan Darurat (Kuasa-Kuasa Perlu) 2021, Yang di-Pertuan Agong perlu melakukannya atas nasihat Perdana Menteri atau tidak.

Sekian, Terima kasih.

Tun Abdul Hamid Mohamad
24 06 2021


Ugut, ancam bunuh Ayob Khan hanya kerana lepaskan geram: KPN

KUALA LUMPUR, 17 Jamadilawal 1442H, Jumaat – Individu yang mengugut dan mengancam untuk membunuh Ketua Polis Johor, Datuk Ayob Khan Mydin Pitchay, hanya mengugut untuk melepaskan geram dan tidak lebih daripada itu, kata Ketua Polis Negara, Tan Sri Abdul Hamid Bador.

Bagaimanapun beliau berkata, perbuatan berkenaan tetap menyalahi undang-undang kerana sebarang ugutan yang ditujukan kepada seseorang, merupakan satu kesalahan.

“Polis Diraja Malaysia (PDRM) akan menahan dan mendakwa mereka yang terlibat (mengugut seseorang). Oleh itu, saya menasihatkan Ayob Khan agar berjaga-jaga. Begitu juga dengan saya yang juga menerima ugutan bunuh,” katanya kepada Bernama di Bukit Aman, di sini.

Abdul Hamid berkata, apa jua ancaman, beliau sedia untuk menghadapinya.

Sebelum ini dilaporkan bahawa Polis Johor sedang menyiasat kes ugutan bunuh ke atas Ayob Khan yang dipercayai melibatkan tiga ahli kumpulan Harimau Pembebasan Tamil Eelam (LTTE).

Dalam perkembangan lain, Abdul Hamid berkata vest pasukan polis peronda (MPV) yang baharu dengan keupayaan menahan kesan tikaman dan kalis peluru, adalah langkah PDRM dalam mengurangkan impak kecederaan kepada anggota.

“Selama ini, memang ada dibekalkan (vest) namun ia telah uzur dimamah usia, maka dengan vest-vest kalis peluru berteknologi baru ini, ia akan lebih ringan dan lebih baik. Jadi PDRM akan terus berusaha mendapatkan peruntukan daripada Kementerian Dalam Negeri (KDN) untuk membuat pemerolehan.

“Bukan setakat vest kalis peluru sahaja, saya memohon petugas-petugas di bawah dibekalkan dengan kamera badan, pistol perenjat elektrik (tesser gun) supaya mereka dapat melaksanakan tugas dengan selamat dan cekap,” katanya.

Abdul Hamid berkata, beliau mahu mengurangkan kecederaan anggota yang melaksanakan sebarang tangkapan atau operasi.

“Saya mengalu-alukan apabila peruntukan diperoleh untuk membeli vest-vest baru ini. Maka penggunaannya ialah barisan hadapan iaitu peronda MPV, kerana mereka ini yang akan turun ke lapangan, tempat kejadian. Merekalah paling layak diutamakan dengan vest-vest.

“Setakat ini, ia masih dalam proses dan PDRM akan terus memohon dengan KDN untuk mengingatkan KDN bahawa PDRM amat memerlukannya,” katanya. – Bernama


Angka korban Taufan Rai di Filipina meningkat kepada 75 orang

MANILA, 14 Jamadilawal 1443H, Ahad – Sekurang-kurangnya 75 orang dilaporkan terbunuh akibat taufan paling kuat melanda Filipina tahun ini.

Lebih 300,000 orang meninggalkan rumah mereka dan pusat peranginan di tepi pantai ketika Taufan Rai melanda wilayah selatan dan tengah kepulauan itu.

Ribut memutuskan komunikasi dan elektrik di banyak kawasan, mencabut bumbung dan menumbangkan tiang elektrik konkrit.

Menerusi akaun Facebook, gabenor destinasi pelancongan terkenal Bohol, Arthur Yap berkata, datuk bandar di pulau yang musnah itu melaporkan 49 kematian di bandar mereka.

Ia menjadikan jumlah keseluruhan kematian yang dilaporkan kepada 75, menurut angka rasmi terkini.

Yap berkata, 10 orang masih hilang di pulau itu dan 13 cedera selepas ribut melanda pada Khamis yang membawa kelajuan angin 195kmj.

“Komunikasi masih lemah. Hanya 21 datuk bandar daripada 48 telah menghubungi kami,” kata Yap sekali gus menimbulkan kebimbangan angka kematian boleh meningkat di wilayah yang dilanda banjir.

Ribuan anggota tentera, polis, pengawal pantai dan bomba dikerahkan untuk membantu usaha mencari dan menyelamat di kawasan yang paling teruk terjejas.

Sebuah kapal Tentera Laut Filipina yang membawa barangan dan bantuan lain akan berlepas ke Bohol pada hari Isnin, kata Yap, selepas beliau mengisytiharkan keadaan bencana di pulau itu.

Terdapat juga kemusnahan yang meluas di pulau Siargao, Dinagat dan Mindanao – yang menanggung beban Rai apabila ia melanda Filipina. – Agensi


Peguam positif COVID-19, prosiding kes pengubahan wang haram Rosmah ditangguh

KUALA LUMPUR, 16 Rejab 1443H, Jumaat – Prosiding kes Datin Seri Rosmah Mansor membabitkan pertuduhan pengubahan wang haram dan pengelakan cukai, yang sepatutnya didengar hari ini di Mahkamah Tinggi, ditangguhkan selepas seorang peguamnya disahkan positif COVID-19.

Hari ini ditetapkan untuk mendengar hujahan pasukan pembelaan yang membantah percubaan Datuk Seri Gopal Sri Ram daripada mengemukakan sendiri hujahannya terhadap permohonan Rosmah untuk membatalkan kelayakan bekas Hakim Mahkamah Persekutuan itu daripada bertindak sebagai timbalan pendakwa raya kanan dalam kes berkenaan.

Peguam Datuk Geethan Ram Vincent, yang mewakili Rosmah ketika dihubungi berkata, pihaknya telah menghantar e-mel kepada Timbalan Pendaftar Catherine Nicholas selepas prosiding kes itu semalam, bagi memaklumkan perkara itu.

Dalam e-mel itu menyatakan selepas pasukan pembelaan meninggalkan mahkamah semalam pada pukul 2.48 petang, seorang daripada peguam telah menerima laporan patologi yang mengesahkan bahawa beliau positif COVID-19. Laporan ujian patologi turut disertakan dalam e-mel berkenaan.

“Kami memohon prosiding hari ini ditangguhkan kerana semua pihak yang berada di mahkamah semalam adalah kontak rapat kepada peguam itu,” kata Geethan.

Sementara itu, Timbalan Pendakwa Raya Poh Yih Tinn ketika dihubungi berkata, tarikh pendengaran baharu bagi permohonan itu ditetapkan pada 2 Mac ini.

Pada 27 Januari lepas, Rosmah menfailkan notis usul bagi membatalkan kelayakan Sri Ram daripada mengetuai pasukan pendakwaan dalam perbicaraan pengubahan wang haram dan pengelakan cukainya.

Dalam afidavit sokongannya, Rosmah mendakwa Peguam Negara Tan Sri Idrus Harun telah bertindak di luar bidang kuasanya apabila melantik Sri Ram sebagai timbalan pendakwa raya kanan untuk mengetuai siasatan skandal 1Malaysia Development Berhad (1MDB) dan pendakwaan terhadap mereka yang terlibat.

Rosmah berkata, selepas meneliti surat pelantikan bekas hakim Mahkamah Persekutuan sebagai timbalan kanan pendakwa raya bertarikh 21 Mei 2021, mengikut Seksyen 376 (3) Kanun Tatacara Jenayah, beliau mendapati pelantikan itu tidak merujuk kepada kesnya.

Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri.

Kesalahan itu didakwa dilakukan di Affin Bank Berhad, Bangunan Getah Asli cawangan, Jalan Ampang di sini antara 4 Dis 2013 dan 8 Jun 2017, dan di LHDN di Kompleks Bangunan Kerajaan, Jalan Tuanku Abdul Halim di sini antara 1 Mei 2014 dan 1 Mei 2018. – Bernama


Tunjuk perasaan di Bangkok bertukar ganas

BANGKOK, 7 Syaaban 1442H, Ahad – Tunjuk perasaan antikerajaan di Thailand bertukar ganas apabila polis melepaskan tembakan meriam air, gas pemedih mata dan peluru getah bagi menyuraikan orang ramai yang berhimpun berhampiran Istana Besar di Bangkok pada Sabtu malam.

Media tempatan melaporkan bahawa kira-kira 30 orang mengalami kecederaan dan sekurang-kurangnya lima orang telah ditahan.

Terdahulu, para penunjuk berhimpun di Sanam Luang, yang juga dikenali sebagai Padang Diraja berhampiran Istana, untuk menerbangkan layang-layang tertera imej pemimpin tunjuk perasaan yang telah dipenjara.

Bagaimanapun, beberapa pergelutan berlaku semasa penunjuk perasaan membuang kontena kapal yang menghalang mereka daripada berarak ke Istana.

Mereka turut melempar botol air dan objek ke arah polis rusuhan yang berada di belakang kontena kapal.

Polis rusuhan kemudian melepaskan tembakan meriam air dari belakang kontena kapal untuk menyuraikan mereka.

Polis rusuhan dengan pelindung dilihat menolak penunjuk perasaan antikerajaan dan menghalang mereka daripada menghampiri Istana Besar.

Keadaan menjadi semakin kecoh apabila berlaku pergelutan antara polis dan penunjuk perasaan.

Penunjuk perasaan antikerajaan berhimpun bagi menuntut polis membebaskan pemimpin mereka yang didakwa mengikut Seksyen 112 Kanun Keseksaan negara itu, juga dikenali sebagai lèse-majesté, kerana menghina monarki.

Selain itu, tunjuk perasaan tersebut turut diadakan selepas parlimen yang bersidang minggu ini gagal meluluskan rang undang-undang bagi meminda perlembagaan iaitu antara tuntutan penunjuk perasaan.

Sejak pertengahan Julai tahun lepas, penunjuk perasaan antikerajaan telah berhimpun di Bangkok dan bandar lain untuk mengulangi tuntutan mereka terhadap perubahan politik termasuk pengunduran perdana menteri, pembubaran parlimen, pindaan perlembagaan dan reformasi monarki. – Bernama


Keracunan ikan buntal: Lelaki warga emas meninggal dunia

JOHOR BAHRU, 18 Ramadan 1444H, Ahad – Seorang lelaki warga emas berusia 84 tahun, yang mengalami keracunan selepas memakan ikan buntal pada 25 Mac lepas, disahkan meninggal dunia di Hospital Enche’ Besar Hajjah Khalsom, Kluang, semalam.

Pengerusi Jawatankuasa Kesihatan dan Perpaduan negeri Ling Tian Soon berkata, mangsa adalah pasangan wanita berusia 83 tahun yang maut selepas memakan ikan itu pada waktu tengah hari, hari yang sama.

Beliau berkata terdahulu, lelaki itu dipindahkan ke wad perubatan pada Rabu lepas dalam keadaan sedar dengan tanda vital pesakit stabil meskipun dengan bantuan alat pernafasan dan diberi makanan melalui Tiub Ryle.

“Bagaimanapun, pada kira-kira 5.20 pagi, dia dikesan dalam keadaan tidak responsif ketika jururawat menguruskan pesakit lain. Bantuan kecemasan telah diberikan serta-merta sebelum dia disahkan meninggal dunia pada 6.20 pagi,” menurutnya dalam kenyataan malam tadi.

Ling berkata, jasad mendiang telah dihantar kepada Unit Forensik sebelum diserahkan kepada waris bagi tujuan pengurusan mayat.

Beliau berkata, Jabatan Kesihatan Negeri Johor (JKNJ) sudah mengambil tindakan ketika laporan kes pertama diterima dengan menjalankan siasatan di lapangan, mengenal pasti pembekal, pemborong dan penjual yang terbabit dalam urus niaga ikan buntal itu.

“JKNJ telah dan akan mengadakan beberapa sesi perbincangan dengan Jabatan Perikanan dan beberapa universiti tempatan yang mempunyai kepakaran dalam bidang perikanan serta toksin atau racun untuk mendapatkan penyelesaian secara menyeluruh berhubung isu ini.

“Justeru, kerajaan negeri dan JKNJ meminta agar warga Johor untuk sentiasa berhati-hati dalam memilih makanan terutama jika ia mempunyai risiko yang telah diketahui,” katanya sambil menambah Pejabat Kesihatan Daerah berkaitan juga sudah membuka kertas siasatan di bawah Akta Makanan 1983.

Difahamkan, ini merupakan kali pertama pasangan warga emas yang tinggal di Jalan Sin Tiam Chamek, Kluang itu makan masakan berasaskan ikan buntal dengan mendapatkan bekalan daripada penjual secara pratempahan menerusi laman Facebook.

Pada 28 Mac lepas, Ling berkata seorang wanita warga emas meninggal dunia pada 25 Mac manakala suaminya masih dirawat di Unit Rawatan Rapi dipercayai akibat keracunan selepas memakan ikan buntal.

Susulan itu, pada 29 Mac lepas, Ketua Pengarah Perikanan Datuk Adnan Hussain menasihati orang ramai supaya mengelak daripada memakan ikan buntal yang tidak diketahui jenisnya kerana hampir semua spesies itu mengandungi toksin yang boleh menyebabkan keracunan jika dimakan secara tidak betul. – Bernama


Tok Mat dakwa keputusan ‘flip flop’ buka sekolah susahkan pelajar, ibu bapa, guru

BANGI, 8 Rejab 1442H, Sabtu – Kementerian Pendidikan Malaysia (KPM) perlu menghentikan keputusan secara sela-menyela atau ‘flip flop’ berhubung pembukaan dan penutupan sekolah.

Menyifatkannya situasi itu menyusahkan pelajar, ibu bapa dan guru, Timbalan Presiden UMNO, Datuk Seri Mohamad Hasan mendakwa, ramai telah bergolok bergadai membelikan pelbagai peranti digital bagi pembelajaran secara online.

“Semua ini sangat membebankan kepada mereka yang berpendapatan rendah dan mempunyai keluarga yang besar,” katanya dalam satu kenyataan, hari ini.

Tambahan pula, kerajaan baru sahaja melancarkan DidikTV bagi maksud menjayakan mod pengajaran dan pembelajaran di rumah.

Beliau berkata, semua ini menghantar isyarat yang sangat mengelirukan tentang ke mana halatuju sebenar mod pendidikan digital KPM.

“KPM wajar memperkasakan pembelajaran digital sementara negara pulih sepenuhnya dari wabak COVID-19 ini.

“Mengambil kira segala kemungkinan dan kemampuan kita menangani dampak wabak ini sebelum membuat keputusan membuka semula sekolah adalah sangat mustahak.

“Pendidikan anak-anak kita adalah urusan penting yang tidak boleh terhenti dan menjadi kucar kacir dengan keputusan secara sela menyela sebegini,” katanya.

Semalam, KPM secara tiba-tiba menetapkan pembukaan sekolah bermula 1 Mac ini untuk pelajar sekolah rendah iaitu pra sekolah, tahun 1 dan Tahun 2.

Menteri Pendidikan, Datuk Dr Mohd. Radzi Md Jidin berkata, bagi pelajar Tahun 3 hingga Tahun 6 pula akan bermula 8 Mac ini.

Sementara pelajar sekolah menengah ditetapkan selepas cuti pertengahan penggal iaitu pada 4 April bagi sekolah Kumpulan A (Johor, Kedah, Kelantan dan Terengganu) manakala 5 April bagi Kumpulan B.

Keputusan itu menjadi pertikaian ramai pihak lebih-lebih lagi apabila DidikTV baru sahaja dilancarkan dan kira-kira 150,000 komputer riba, tablet dan data yang melibatkan dana sebanyak RM150 juta dilaporkan akan diedarkan pada bulan ini.


Tak guna PKP 3.0 kalau ‘semua’ buka!

BANGI, 22 Ramadan 1442H, Selasa – Rakyat sudah menjangkakan prosedur operasi standard (SOP) yang dijangka diumumkan petang ini masih kekal ‘longgar’ seperti Perintah Kawalan Pergerakan (PKP 2.0).

Kemungkinan tiada perubahan drastik terhadap SOP PKP3.0, melainkan larangan merentas daerah dan lain-lain ketetapan berkaitan aktiviti sambutan Aidillfitri.

Kebanyakan netizen yakin banyak sektor akan tetap dibenarkan beroperasi seperti biasa, seperti pusat membeli-belah, bazar Ramadan, bazar Aidilfitri serta perindustrian.

“Buatlah PKP sampai 1,000 kali pun, kalau SOP nya longgar virus tetap tidak akan turun,” tulis Sulaiman A. Rahman.

“Nak buat PKP jangan hangat-hangat tahi ayam je. Nanti lepas raya dah boleh lepas. Lepas itu meningkat lagi COVID-19. Nak buat, buat betul-betul, jangan menyusahkan rakyat,” kata Suhaimi Cep.

Sebahagian rakyat juga mendesak kerajaan untuk mempertimbangkan pelaksanaan PKP seperti Mac tahun lalu, kerana ia membuktikan mampu menurunkan kadar jangkitan harian kepada satu angka.

“PKP 1.0 dah membuktikan kes berjaya ke angka satu. PKP 2.0 banyak longgar, kes naik. PKP 3.0 tak tahulah longgar sampai ke saiz berapa XL,” kata Safinah Ismail.

“Berapa banyak PKP la, ini PKP 3.0 pula kalau betul nak buat macam dulu-dulu baru betul tutup semua,” kata Pozi Abu.

Sabtu lalu, Perdana Menteri, Tan Sri Muhyiddin Yassin memaklumkan bahawa kerajaan akan menilai semula status PKP di beberapa negeri yang mengalami peningkatan mendadak kes COVID-19.

Difahamkan, pengumuman berkenaan akan dibuat pada bila-bila masa sahaja selepas mesyuarat Majlis Keselamatan Negara (MKN) yang berlangsung pada Isnin bagi memperincikan perkara terbabit.


5 negara putus hubungan dengan Israel bukti tekanan pada Netanyahu makin kuat

Oleh Zuhayati Yazid

BANGI, 19 Rabiulakhir 1445H, Jumaat – Tindakan memanggil semula duta di negara haram Israel jelas memberi petanda tekanan hebat sedang berlaku kepada kepimpinan Perdana Menteri negara haram Israel, Benjamin Netanyahu di peringkat antarabangsa.

Terdahulu, beberapa negara seperti Bahrain, Columbia, Chile, Jordan membuat keputusan memanggil semula duta mereka di negara haram itu susulan tindakan kejam dan tidak berperikemanusian yang berterusan Zionis.

Perunding Kanan Hubungan Antarabangsa ISMA, Ustaz Muhammad Fauzi Asmuni bagaimanapun menyifatkan keputusan dibuat oleh beberapa negara itu hakikatnya mempunyai motif yang bercampur-campur.

“Saya lihat motifnya agak bercampur-campur. Mungkin kerana pendirian negara memang mahu menunjukkan sikap tidak bersetuju dengan Israel, atau boleh jadi sekadar untuk meredakan tuntutan rakyat demi survival politik.

“Dan pada masa sama ia juga boleh jadi demi keselamatan pegawai-pegawai diplomatik tersebut.

“Apa pun ia memberikan satu petanda kuat bahawa tekanan sedang berlaku kepada Israel di peringkat antarabangsa dan tekanan seumpama ini perlu ditingkatkan lagi dari semasa ke semasa,” katanya ketika dihubungi Ismaweb.net, hari ini.

Semalam, kerajaan Jordan telah memanggil balik dutanya, Rasan al-Majali, di negara haram itu sebagai bantahan terhadap pembunuhan beramai-ramai masyarakat awam di Gaza.

Menteri Luar Jordan, Ayman Al-Safadi berkata, tindakan Israel merupakan malapetaka kemanusiaan yang tidak pernah berlaku di semenanjung Gaza.

Malah, pada hari sama, Manama turut membuat keputusan serupa apabila bertindak memanggil semula dutanya ke Tel Aviv sebagai tindak balas kepada pengeboman penduduk Palestin di Genting Gaza.

Menurut kenyataan diterbitkan Dewan Parlimen Bahrain, kerajaan itu juga telah memutuskan untuk menghentikan semua hubungan ekonomi dengan rejim Zionis buat masa ini.

Malah, duta Israel ke Manama juga telah meninggalkan Bahrain.

Sehari sebelum itu, Bolivia mengambil langkah sama apabila menjadi negara pertama di Amerika Latin yang membuat keputusan memutuskan hubungan diplomatik dengan negara haram itu dengan alasan sama iaitu susulan pelancaran operasi ketenteraan Zionis ke atas Gaza.

Justeru, Ustaz Muhammad Fauzi berkata, Malaysia sendiri perlu berpendirian tegas untuk tidak ada sebarang hubungan diplomatik dengan negara haram itu.

Katanya, apa guna menjalinkan hubungan diplomatik dengan negara yang sedang menuju kehancuran dan dipenuhi dengan jenayah.

Sehingga kini, 9,061 orang awam Palestin yang syahid dalam serangan berterusan sepanjng 27 hari sejak 7 Oktober lalu.

Angka tersebut tidak termasuk lebih daripada 2,000 individu, dan lebih 1,000 kanak-kanak, yang masih hilang dan tertimbus di bawah runtuhan bangunan musnah.


COVID-19: 4,000 kes baharu di Indonesia

JAKARTA, 1 Safar 1442H, Sabtu – Indonesia mencatatkan 4,168 kes positif baharu COVID-19 dalam tempoh 24 jam, jumlah harian tertinggi sejak virus pandemik itu dikesan di republik berkenaan pada 2 Mac lepas.

Berdasarkan data yang disiarkan dalam laman sesawang rasmi pemerintah Indonesia berkenaan COVID-19, www.covid19.go.id hari ini, jumlah kes positif keseluruhan kini meningkat kepada 240,687 kes, manakala sebanyak 107,863 lagi pesakit masih dalam pemantauan.

Bagi tempoh 12 tengah hari semalam hingga 12 tengah hari ini juga, sebanyak 112 lagi kematian berlaku, menjadikan jumlah kematian kumulatif kini 9,448 orang.

Provinsi Jakarta, yang kembali menguatkuasakan peraturan Pembatasan Sosial Berskala Besar (PSBB) selama dua minggu bermula Isnin lepas, masih mencatatkan kes positif keseluruhan tertinggi di republik itu iaitu 60,828 kes, dengan tambahan 988 kes baharu.

Provinsi Jawa Timur mencatatkan jumlah kematian keseluruhan tertinggi iaitu 2,942 orang, diikuti Jakarta (1,527), Jawa Tengah (1,243), Kalimantan Selatan (396), Sumatera Utara (394), Sulawesi Selatan (389) dan selebihnya di wilayah-wilayah lain di Indonesia. – Bernama


Syarikat penerbangan akan urus proses hantar pulang pengembara ditolak masuk

PUTRAJAYA, 23 Zulhijjah 1444H, Rabu – Proses penghantaran pulang pengembara yang menerima Notis Penolakan Masuk (NTL) ke negara ini akan diuruskan syarikat penerbangan, tanpa membabitkan pihak ketiga.

Menteri Dalam Negeri, Datuk Seri Saifuddin Nasution Ismail berkata, Kabinet memutuskan perkara itu minggu ini.

Manakala Jabatan Imigresen adalah pihak yang bertanggungjawab mengeluarkan notis NTL kepada pelawat asing yang tidak memenuhi syarat kemasukan ke negara ini.

“Pelawat asing yang dikenakan tindakan NTL akan ditempatkan di sebuah bilik yang mempunyai kelengkapan tempat duduk di lapangan terbang, sebelum penghantaran pulang ke negara asal dilakukan,” katanya seperti dilapor akhbar tempatan hari ini.

Mengulas lanjut, beliau berkata, ekoran terlalu banyak syarikat penerbangan di Lapangan Terbang Kuala Lumpur (KLIA), Jawatankuasa Pengendali Syarikat Penerbangan mengambil inisiatif melantik sebuah syarikat swasta bagi menguruskan pelawat NTL terbabit.

Syarikat swasta itu akan bertanggungjawab menguruskan kebajikan pelawat NTL seperti menyediakan makan dan minum, sementara menunggu penerbangan pulang ke negara asal.

Tetapi, khidmat itu tidak termasuk menguruskan tiket pulang.

Justeru, atas inisiatif kakitangan syarikat menguruskan NTL, mereka akan menawarkan pembelian tiket pulang kepada pelawat asing itu.

“Namun ia sering disalah erti dan mereka beranggapan imigresen yang mahu menerima wang rasuah.

“Sebagai rekod, pelancong yang tiba ke negara ini diberikan NTL atas pelbagai sebab termasuk faktor ketulenan pasport, isu visa, rekod jenayah dan kebimbangan mengenai isu keselamatan,” katanya.

Sebelum ini, berlaku kekecohan di KLIA susulan penolakan kemasukan pelawat wanita dari China dikenali sebagai Wang Xu .

Penolakan itu dilakukan mengikut prosedur dan selaras Arahan Tetap Ketua Pengarah Imigresen Bil. 09 Tahun 2017.

Memetik laporan sebuah portal, ketika soal siasat, subjek tidak memenuhi syarat kemasukan pelancong kerana tidak memiliki tiket pulang dan gagal menyatakan dengan jelas tempat penginapannya sepanjang berada di Malaysia.

Pada 5 Julai lalu, Suruhanjaya Pencegahan Rasuah Malaysia (SPRM) mengesahkan sudah mengambil keterangan 14 individu berhubung dakwaan terdapat elemen rasuah dalam kalangan pegawai dan anggota imigresen di pintu masuk negara.

Sabtu lalu (8 Julai), SPRM mengesabkan tiada elemen rasuah ditemui dalam siasatan berkaitan penolakan pelawat wanita China tersebut.

Sumber memberitahu, siasatan awal mendapati tiada sebarang pembayaran wang dibuat terhadap mana-mana individu selepas pegawai Jabatan Imigresen tidak membenarkan wanita terbabit memasuki negara ini.

Katanya, kekecohan berlaku akibat kekeliruan dan salah faham membabitkan pelancong itu dengan ‘orang tengah’ atau ‘ejen’ yang dihubungi sebaik wanita terbabit dikenakan tindakan NTL memasuki Malaysia.


Penduduk Gaza rai gencatan senjata ‘inilah Aidilfitri kami’

PULUHAN ribu rakyat Palestin berkumpul sepanjang malam pada hari Jumaat, bagi meraikan keputusan gencatan senjata yang telah dicapai.

Gencatan senjata yang dikelola oleh Mesir itu sangat signifikan kepada penduduk Palestin kerana negara pengganas Israel telah mengaku kalah kepada Pergerakan Perjuangan Islam Palestin (Hamas).

Gencatan senjata tanpa syarat itu juga menamatkan peperangan yang disifatkan sebagai paling dahsyat pernah berlaku di Gaza sejak tahun 2014.

Penduduk di Gaza membanjiri jalan-jalan utama dan bersorak gembira serta melaungkan kata-kata syukur di atas kemenangan tersebut.

Portal Palestine Cronicle melaporkan, penduduk turut mengibarkan bendera Palestin selain membentuk perkataan V dengan menggunakan jari bagi memberi makna ‘victory’ atau kemenangan.

Sambutan tidak hanya berlaku di Gaza namun di beberapa tempat lain di Tebing Barat termasuk Baitulmaqdis, Bethlehem, Ramallah dan Hebron.

Di sana, kawasan sekitar bergema dengan laungan ‘Allah Maha Besar’ oleh penduduk yang berkumpul gembira.

Media melaporkan, penduduk berharap konflik yang mengorbankan seramai 232 nyawa itu sama sekali tidak lagi berulang pada masa hadapan.

Meskipun, mereka mengetahui kebarangkaliannya agak tipis dengan terbaharu rejim pengganas Zionis menyerang Masjid al-Aqsa tidak sampai 12 jam gencatan senjata berkuat kuasa.

“Kami berasa amat gembira, ini adalah kemenangan untuk semua penduduk Palestin.

“Ini adalah Aidilfitri yang kami baru raikan,” laung penduduk ketika meraikan pengumuman berkenaan.

Ketika umat Islam membuat persiapan Aidilfitri, rejim Zionis melancarkan serangan roket yang menyebabkan 20 penduduk maut termasuk sembilan kanak-kanak.

Sebagai tanda berkabung, Presiden Palestin, Mahmoud Abbas mengumumkan tiada sambutan Aidilfitri di Palestin untuk tahun ini. – Agensi


Lebih 1 bilion suntikan vaksin COVID-19 diberikan di seluruh dunia

ANKARA, 20 Ramadan 1442H, Ahad – Lebih 1.11 bilion dos vaksin COVID-19 telah diberikan kepada penduduk di seluruh dunia setakat awal Mei, menurut data Dunia Kita.

Dengan 253.46 juta suntikan, China adalah antara negara yang mendahului dengan pemberian jumlah dos vaksin paling banyak sehingga kini.

Ini diikuti oleh Amerika Syarikat (AS) dengan 240.16 juta, India (154.98 juta), United Kingdom (UK) (48.14 juta), Brazil (41.99 juta), Jerman (28.77 juta), Turki (22.87 juta), Perancis (20.97 juta), Indonesia (19.89 juta), Russia (19.52 juta), Itali (19.42 juta), Mexico (17.36 juta), Sepanyol (15.86 juta), Chile (14.62 juta), Kanada (13.13 juta), Poland (11.47 juta) dan UAE dengan 10.55 juta dos.

Negara dengan kadar vaksinasi tertinggi adalah negara pulau Seychelles, di mana jumlah dos yang diberikan setiap 100 orang adalah 127.66.

Ia diikuti oleh Israel pada 121.24, UAE (106.64), San Marino (85.36), Chile (76.47), Malta (75.06), Maldives (73.63), Bahrain (71.94), AS (70.97), UK (70.91), Bhutan (62.26) dan Monaco 62.15 dos setiap 100 orang.

Menurut angka Kementerian Kesihatan Turki, lebih daripada 22.87 juta dos vaksin COVID-19 telah diberikan di negara itu sehingga kini.

Angka tersebut meletakkan Turki di tangga ketujuh dalam senarai negara yang paling banyak melaksanakan vaksinasi.

Pandemik COVID-19 telah meragut lebih 3.18 juta nyawa di 192 negara dan wilayah sejak Disember 2019.

Lebih 151.51 juta kes telah dilaporkan di seluruh dunia dengan 88.4 juta daripadanya pulih. – Agensi


PH Perak tak perlu mohon maaf kerana isu Howard Lee

PARIT BUNTAR, 7 Rabiulawal 1445H, Sabtu – Datuk Seri Dr Mujahid Yusof berkata Pakatan Harapan (PH) Perak tidak perlu membuat permohonan maaf secara terbuka susulan isu Ahli Parlimen Ipoh Timor, Howard Lee Chuan How didakwa yang membuat tafsiran sendiri terhadap ayat al-Quran.

Bagaimanapun, bekas Menteri di Jabatan Perdana Menteri (Hal Ehwal Agama) itu menasihati mana-mana pihak supaya berhati-hati dalam memetik atau menukilkan ayat suci al-Quran kerana dikhuatiri ia ditafsirkan secara luar konteks.

Pengerusi PH Perak itu berkata, sebarang tafsiran terhadap ayat al-Quran perlu disertai dengan disiplin ilmu berkaitan supaya ia tidak dieksploitasikan untuk kepentingan peribadi.

“Perbuatan memetik ayat suci al-Quran tanpa disiplin ilmu yang sepatutnya bukan saja boleh mencetuskan kekeliruan, malah mampu menimbulkan perasaan tidak senang sesetengah pihak atas dasar keilmuan di luar konteks politik kepartian.

“Saya tidak katakan saya tidak bersetuju (dengan tindakan Howard). Masya-Allah, masakan saya tidak bersetuju kepada orang bukan Islam yang memetik ayat al-Quran,” katanya seperti dilapor Berita Harian (BH).

Meskipun begitu, Mujahid menasihatkan mana-mana pihak untuk berhati-hati kerana al-Quran mempunyai disiplin tersendiri yang bukan sekadar dibaca secara luaran.

“Apabila kita hanya menukilkan begitu saja, maka orang yang tahu mengenai ayat al-Quran itu akan terasa kitab suci berkenaan dipermudahkan tanpa perincian sebenar.

“Namun, saya rasa tidaklah sampai kepada tahap macam itu (perlu untuk PH Perak memohon maaf). Cuma, tidak salah untuk menasihati,” katanya.

Semalam, Ketua Polis Perak, Datuk Seri Mohd Yusri Hassan Basri, dilaporkan berkata siasatan isu membabitkan Howard kini diserahkan kepada Unit Siasatan Jenayah Terkelas (USJT), Jabatan Siasatan Jenayah (JSJ) Bukit Aman.

Terdahulu, Ketua Dewan Pemuda PAS Perak menyifatkan Howard sebagai kurang ajar dan cuba memprovokasi apabila mendakwa Ahli Parlimen DAP itu menjadi pentafsir kepada al-Quran dengan memutarbelitkan tafsir ayat 59 Surah An-Nisa.


Ayuh! Bangkit nyatakan bantahan kekejaman Israel terhadap Palestin

BANGI, 29 Ramadan 1442H, Selasa – Persatuan Belia Islam Nasional (PEMBINA) mengutuk sekeras-kerasnya serangan berterusan rejim pengganas Israel ke atas penduduk Palestin di Masjid al-Aqsa.

Atas dasar itu, umat Islam di Malaysia diminta bangkit menyatakan kemarahan dan bantahan terhadap perbuatan biadab rejim Zionis.

“Masjid al-Aqsa adalah kiblat pertama umat Islam, juga merupakan bumi al-Isra’ dan al-Mi’raj. Hati umat Islam sangat sedih dengan apa yang telah dan sedang diperlakukan terhadap masjid yang mulia ini

“Saudara seakidah kita sedang dihenyak dan diseksa, mereka memerlukan pertolongan dan sokongan daripada kita,” kata PEMBINA dalam satu kenyataan.

Pada masa sama, PEMBINA yang mewakili mahasiswa Islam turut menyeru beberapa perkara kepada semua rakyat di negara ini termasuk berdoa, menunaikan solat hajat, dan membaca qunut nazilah di tempat masing-masing bagi memohon pertolongan Allah SWT ke atas umat Islam di Palestin.

PEMBINA juga memohon rakyat Malaysia untuk berusaha memahami peri pentingnya pembebasan Palestin, khususnya Masjid al-Aqsa kepada dunia Islam.

“Menyebarluaskan informasi terkini keadaan rakyat Islam di Palestin melalui laman-laman sosial.

“Meningkatkan derma dan infaq ke tabung kecemasan al-Aqsa kepada agensi-agensi yang sah.

“Menggiatkan program cakna ummah di segenap peringkat masyarakat sama ada di rumah, institusi Pendidikan, surau dan masjid, kampus dan pejabat,” katanya.

Setakat ini, 22 penduduk Palestin terbunuh, manakala 106 lagi dilaporkan cedera dalam serangan udara di wilayah Gaza, termasuk beberapa daripadanya sedang kritikal.

Serangan kejam itu dilancarkan rejim penjajah Israel selepas Pergerakan Perjuangan Islam Palestin (Hamas) menuntut negara penjajah terbabit menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah.


Ekonomi Madani perlu strategi baharu, bukan sekadar kerangka IMF-Bank Dunia

Oleh Zuhayati Yazid

BANGI, 2 Safar 1445H, Sabtu – Kerangka Ekonomi Madani yang diperkenalkan pentadbiran Perdana Menteri, Datuk Seri Anwar Ibrahim bukan model baharu, kerana ia dibuat berdasarkan Tabung kewangan Dunia (IMF) dan Bank Dunia.

Atas dasar itu, pakar ekonomi, Prof Dr Barjoyai Bardai berpendapat, kelainan strategi perlu dilakukan segera supaya Ekonomi Madani mencapai matlamatnya.

“Kita tak banyak masa, mungkin hanya tiga tahun lagi sebelum kemelesetan ekenomi yang baharu akan berlaku.

“Dan sekiranya kita tertinggal, kita terpaksa tunggu mungkin lebih lama iaitu lima tahun akan datang, kerana pada waktu ekonomi meleset kita tak rangka strategi baru,” katanya.

Beliau berkata demikian ketika menjadi panel dalam Dialog Kuasa Nasional: Adakah Ekonomi Madani Membangunkan Kuasa Nasional yang diadakan di Universiti Kebangsaan Malaysia (UKM) hari ini.

Program anjuran IRIS itu turut menampilkan tiga lagi panel yang terdiri, Lembaga Pemegang Amanah, Yayasan Strategik Lestari, Dr Zuhdi Marzuki, penganalisis CAPE, Ibrahim Hasan, dan Pegawai Penyelidik di Jabatan Kajian IRIS Institute, Dr Adilah Zafirah Mohd Suberi.

Selain itu, Prof Barjoyai turut mencadangkan supaya institusi wakaf diperkasakan lagi dalam membangunkan pendapatan negara.

Malah beliau mengesyorkan supaya mencontohi langkah Norway yang mengamalkan konsep berkenaan bagi membantu rakyatnya menerusi sistem perkhidmatan sosial.

Katanya, Malaysia banyak kekayaan seperti Petronas, Khazanah dan Rizab Tanah Melayu yang keseluruhan mempunyai nilai RM1 Trilion.

Justeru, kerajaan negeri disaran mewujud dan memperkasakan tabung wakaf dengan menjadikan harta kerajaan untuk kegunaan rakyat yang memerlukan.


SPRM bongkar kartel monopoli tender projek MBSA babit jutaan ringgit

GEORGE TOWN, 2 Rabiulawal 1444H, Khamis – Suruhanjaya Pencegahan Rasuah Malaysia (SPRM) membongkar satu kartel dalam Majlis Bandaraya Shah Alam (MBSA) yang dipercayai mengawal tender projek bernilai jutaan ringgit susulan serbuan di pejabatnya Ahad lepas.

Ketua Pesuruhjaya SPRM, Tan Sri Azam Baki berkata, sembilan individu termasuk beberapa kakitangan MBSA dan seorang pegawai kanan telah ditahan bagi membantu siasatan.

“Kami telah menahan sembilan orang dan siasatan sedang dijalankan. Kami percaya orang yang kami tangkap adalah sebahagian daripada kartel yang kami temui berikutan penahanan pegawai kanan itu.

“Kami mendapati pegawai kanan itu telah menerima habuan bernilai puluhan ribu ringgit. Kami sedang menyiasat bagaimana rasuah itu berlaku dan bagaimana sebuah syarikat berjaya mengawal 30 syarikat lain untuk projek dalam MBSA,” katanya seperti dilapor NST, hari ini.

Sabtu lalu, Azam berkata, seorang kontraktor dan beberapa pekerja pihak berkuasa tempatan (PBT) sedang disiasat kerana rasuah.

Beliau berkata, individu yang ditahan berusia 36 hingga 56 tahun itu telah direman dan kes disiasat mengikut Seksyen 18 Akta SPRM 2009.

Pada 19 September lepas, SPRM menahan beberapa kakitangan MBSA dan seorang kontraktor yang dipercayai terbabit dalam projek Pelan Induk Saliran Lestari Shah Alam bernilai jutaan ringgit.


Kempen PRN kurang menyengat, tak semeriah 10-20 tahun dulu

MESKIPUN berbaki beberapa hari lagi sebelum Pilihan Raya Negeri (PRN), namun kemeriahan berkempen dilihat tidak menyerlah seperti musim pilihan raya sebelum ini.

Mungkin ‘kurang’ ceramah fizikal juga mempengaruhi dan nampak tiada ‘wow’ dalam tempoh berkempen PRN di enam negeri kali ini.

Malah, bendera juga dilihat tidak menyerlah, yang banyak bendera merah sahaja mewakili Pakatan Harapan (PH), namun bendera Perikatan Nasional (PN) kelihatan tenggelam.

Kalau ada pun hanya yang ‘recycle’ sahaja digantung semula memenuhi kawasan strategik seperti persimpangan jalan dan jalan-jalan utama, tapi banyaknya lompong.

Jika di sekitar Bandar Baru Bangi dan Ampang, hanya bendera merah memenuhi jalan manakala bendera PN pula seperti boleh dikira.

Kalau musim dahulu, usai pengumuman calon dibuat berduyun-duyun markas, akan wujud, itu belum lagi dengan pemasangan bendera dan poster daripada jentera yang bekerja siang dan malam demi memenangkan parti pilihan mereka.

Di markas pula beroperasi 24 jam sehingga ada yang menjadi ‘jaga’ untuk memantau kawasan markas.

Kini suasana itu seperti tidak wujud apabila markas kini hanya dijadikan tempat untuk jentera parti menyimpan bahan-bahan seperti bendera dan poster.

Penulis terkenang kempen sebelum ini yang sangat meriah dan mendapat sambutan menggalakkan daripada penyokong.

Masing-masing akan bersemangat seolah-olah musim berkempen itu menyerupai pesta dan majlis hari raya, siri ceramah pula bersusun sehingga detik 12 malam sehari sebelum hari pengundian.

Kini disebabkan teknologi, kempen jarang dilakukan secara fizikal dan bersemuka semuanya secara TikTok, Facebook dan mudah dicapai dihujung jari sahaja dan semua maklumat boleh disebar secara mudah dan cepat.

Dari sudut kepantasan, ia sangat membantu namun tiada kemeriahan lagi dan keterujaan untuk berhimpun dan bekerja secara berkumpulan.

Mengulas perubahan itu, penganalisis politik, Prof Dr Ahmad Atory Hussein berkata, kecanggihan teknologi menyebabkan kempen PRN kini tidak sama seperti 10 dan 20 tahun lalu.

Katanya, kemeriahan yang dilalui musim pilihan raya kini seolah-olah semakin tawar dan tiada nilai lagi.

“Jika dahulu kempen seperti pesta yang disambut lima tahun sekali dan semua pengundi akan bergotong royong berganding bahu menyiapkan keperluan termasuk mencari buluh dijadikan bahan untuk mengibar bendera dan poster.

“Itulah kemeriahan sebenar yang boleh dilihat lima tahun sekali.

“Berkempen dari rumah ke rumah juga sangat meriah dan dilakukan secara muhibah dan aman.

“tetapi suasana itu semakin pupus di bandar besar ini dan jika ada pun hanya di kawasan perkampungan yang masih menerusakan amalan tersebut,” katanya.

Begitu juga dengan ketiadaan bendera semua dipercayai akibat tiada dana disebabkan pembekuan akaun Bersatu yang mempunyai kaitan siasatan berhubung dakwaan penyelewengan berbilion ringgit untuk pakej rangsangan COVID-19.

Mungkin inilah penyumbang kekangan besar menjadikan bendera dan poster PN tidak dinaikkan.

Situasi itu menyebabkan calon PN perlu mencari dana sendiri dan peruntukan peribadi untuk membuat tempahan poster dan bendera.

“Keadaan ini menyebabkan calon terpaksa mengeluarkan dana sendiri, jadi itu yang membuatkan bendera dan poster tidak seimbang, wujud kelompongan.

“Bagi yang berkemampuan mereka mampu menempah yang baru, itu juga menyebabkan ada bendera yang lusuh dipasang semula,” katanya sambil menjelaskan sebelum ini parti yang mengeluarkan dana untuk semua perbelanjaan Pilihan raya.

Sewajarnya pada musim pilihan raya kewangan parti perlu dicair bagi memudahkan urusan sepanjang pilihan raya ini.

Ia bukan sahaja memberi keadilan kepada 9.7 juta pengundi untuk menunaikan tanggungjawab tetapi juga calon boleh bertanding secara sihat tanpa ada agenda tertentu.

Penulis bersetuju dengan Dr Ahmad Atory bahawa berilah peluang kepada rakyat untuk memilih dan menilai pemimpin mana yang boleh mereka angkat menjadi wakil kepadanya dan mampu mentadbir negara.

Semoga tiada agenda dan permainan seperti ini berlaku pada Pilihan Raya Umum ke-16 nanti, sebaliknya berilah peluang kepada rakyat untuk membuat pilihan mencari pemimpin yang terbaik untuk membela dan membangunan negara.

Zuhayati Yazid
Wartawan Ismaweb


Arab Saudi kecam karikatur hina Nabi Muhammad ﷺ

RIYADH, 10 Rabiulawal 1442H, Selasa – Arab Saudi mengecam karikatur yang menghina Nabi Muhammad ﷺ serta menolak sebarang kaitan antara Islam dengan keganasan.

Agensi Berita Rasmi Arab Saudi (SPA) memetik sumber Kementerian Luar sebagai berkata, kerajaan mengutuk sebarang tindakan keganasan.

“Arab Saudi meminta supaya kebebasan bersuara seharusnya menjadi mercu tanda untuk saling hormat menghormati, toleransi dan keamanan,” kata sumber itu.

Bagaimanapun, tidak ada komen dari pihak berkuasa Arab Saudi mengenai gesaan memboikot produk Perancis berhubung penghinaan anti-Islam.

Presiden Perancis, Emmanuel Macron mencetuskan kemarahan dunia Islam apabila mendakwa orang Islam sebagai penganut fahaman pemisah dan menuduh Islam sebagai agama krisis di seluruh dunia.

Ketika ini, gesaan untuk memboikot produk Perancis semakin meningkat di rantau Arab dan negara muslim beberapa hari selepas Macron menyatakan negara itu tidak akan melarang karikatur yang menghina Islam dan Nabi Muhammad ﷺ.

Macron membuat kenyataan itu, Rabu lalu, sebagai mengulas insiden seorang guru, Samuel Paty, yang dipenggal kepala di luar sekolahnya – di pinggir kota luar Paris awal bulan ini.

Kejadian berlaku selepas mendiang Paty menunjukkan karikatur menggambarkan Nabi Muhammad ﷺ ketika kelas berkaitan kebebasan bersuara.

Terdahulu, tindakan provokasi Charlie Hebdo, sebuah majalah berhaluan kiri Perancis yang menyiarkan karikatur anti-Islam, juga telah mencetuskan lagi kemarahan umat Islam seluruh dunia.

Karikatur itu pertama kali disiarkan pada 2006 oleh akhbar Denmark, Jylllands Posten, sehingga mencetuskan siri tunjuk perasaan. – Agensi


Program vaksinasi tingkatkan ekonomi, tambah peluang pekerjaan

KUALA LUMPUR, 28 Jamadilakhir 1442H, Rabu  – Program vaksinasi yang dijadualkan pada akhir bulan ini akan meningkatkan lagi ekonomi Malaysia dan seterusnya membantu mewujudkan lebih banyak pekerjaan menjelang separuh kedua 2021, demikian menurut Persekutuan Majikan-majikan Malaysia (MEF).

Pengarah Eksekutif Datuk Shamsuddin Bardan berkata, lebih ramai majikan akan bersedia untuk menggaji pekerja bagi tempoh yang lebih lama daripada menyediakan pekerjaan jangka pendek atau berasaskan kontrak seperti yang diamalkan pada masa ini.

“Tetapi buat masa ini, saya fikir walaupun dengan kontrak jangka pendek, graduan baharu dan penganggur seharusnya menghargai sebarang bentuk pekerjaan yang ditawarkan kerana pada hakikatnya majikan juga menghadapi masa-masa sukar berikutan pandemik COVID-19 ini.

‘’Kami tidak pasti dengan prospek jangka panjang perniagaan,” kata beliau kepada pemberita.

Shamsuddin berkata, persekutuan itu telahpun mengemukakan kepada kerajaan mengenai isu betapa sukarnya majikan menawarkan pekerjaan untuk tempoh sekurang-kurangnya satu tahun sebagai prasyarat untuk layak bagi insentif pekerjaan dan ia berharap sektor swasta masih boleh mendapat subsidi yang disediakan oleh Pertubuhan Keselamatan Sosial (PERKESO) walaupun mereka hanya dapat menawarkan pekerjaan untuk jangka masa pendek.

Namun demikian, beliau menambah sektor swasta akan berusaha sebaik mungkin untuk membantu kerajaan menyediakan pekerjaan kepada rakyat tempatan dalam masa yang getir seperti ini.

Kerajaan telah meluluskan sejumlah RM12.76 bilion di bawah Fasa Satu Program Subsidi Upah (PSU 1.0) setakat 29 Januari 2021.

Sebanyak 322,177 majikan dan 2.64 juta pekerja telah menerima faedah PSU 1.0 di bawah Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Untuk Fasa Dua Program Subsidi Upah (PSU 2.0) di bawah bawah Kerangka Inisiatif Tambahan Khas PRIHATIN, sejumlah RM741.16 juta telah disalurkan kepada 64,345 majikan untuk terus beroperasi dan mengekalkan pekerjaan bagi 518,793 pekerja setakat 29 Jan, 2021.

Shamsuddin juga berkata, bahawa tahun 2021 akan menyaksikan lebih ramai akan ditingkatkan kemahiran menerusi inisiatif Dana Pembangunan Sumber Manusia Penjana dengan peruntukan RM2 bilion yang dilancarkan pada Jun tahun lepas.

Antara lain, inisiatif ini bertujuan untuk meningkatkan taraf rakyat Malaysia melalui program peningkatan kemahiran dan kemahiran semula dengan memberi tumpuan kepada kebolehpasaran tenaga kerja serta padanan kerja.

“Pandemik ini adalah masalah jangka panjang bagi kita semua, jadi kita memerlukan kerjasama antara kerajaan dan sektor swasta agar kita sama-sama dapat memutuskan rantaian pandemik ini untuk meningkatkan ekonomi.

Pada Selasa, kerajaan berkata, ia berhasrat mewujudkan 160,000 pekerjaan baharu tahun ini melalui komitmen pelaburan dan yakin unjuran itu boleh dicapai meskipun negara masih berada dalam fasa Perintah Kawalan Pergerakan (PKP).

Perdana Menteri Tan Sri Muhyiddin Yassin semalam mempengerusikan mesyuarat kedua Majlis Pekerjaan Negara (NEC) dengan MEF adalah antara 10 anggota majlis yang terbabit. -Bernama


Konstabel polis antara 4 ditahan terlibat kes samun

JOHOR BAHRU, 25 Ramadan 1442H, Jumaat – Seorang konstabel polis antara empat lelaki yang ditahan kerana dipercayai terlibat dengan kes samun membabitkan seorang lelaki warga Nepal di sekitar daerah Iskandar Puteri di sini, pada 12.10 tengah malam, kelmarin.

Ketua Polis Daerah Iskandar Puteri ACP Dzulkhairi Mukhtar berkata tiga lagi yang ditahan terdiri daripada pekerja buruh binaan, pemandu bas serta pemandu lori tunda, dan kesemua mereka yang berumur antara 20 dan 35 tahun itu kini direman sehingga 9 Mei.

Beliau berkata bertindak atas maklumat, pasukan polis daerah Iskandar Puteri membuat tangkapan ke atas empat individu terbabit di kawasan Gelang Patah dan Mutiara Rini dan siasatan mendapati salah seorang daripada mereka mempunyai tiga rekod jenayah lampau.

Dalam satu kenyataan katanya polis telah membuat rampasan di beberapa lokasi termasuk Mutiara Rini, Gelang Patah, tapak Indah Water Kota Iskandar serta kawasan flat Taman Ungku Tun Aminah; dan antara yang dirampas ialah lima telefon bimbit pelbagai jenama, satu kad kuasa polis, sepasang gari tangan, sebuah kereta jenis Toyota Vios, dan sebuah kereta Honda City.

“Siasatan lanjut masih dijalankan. Polis Iskandar Puteri percaya dengan tertangkapnya sindiket ini, beberapa kes samun berkumpulan berlaku sepanjang bulan ini berjaya diselesaikan,” katanya dan menambah kes disiasat di bawah Seksyen 384 Kanun Keseksaan, Seksyen 379(A) Kanun Keseksaan dan Seksyen 170 Kanun Keseksaan. – Bernama


Masalah keruntuhan akhlak remaja jarang dikupas

BIASA kita bincang berkenaan kecemerlangan akademik dalam peperiksaan. Setiap kali keputusan peperiksaan awam diumumkan akan keluar ulasan dari pelbagai pihak membuat analisa kemajuan dan kemunduran pendidikan di Malaysia.

Jarang kita kedengaran ulasan dari mana-mana yang memperkatakan masalah keruntuhan akhlak remaja dan belia terlibat dengan zina dan lain-lain jenayah serta maksiat.

Hatta di masjid dan surau tidak kedengaran kuliah pengajian yang mengupas permasalahan ini. Apatah lagi gerak kerja bersepadu masyarakat awam dan agensi kerajaan serta swasta untuk mengatasi gejala ini.

Belia dan remaja adalah aset penting negara. Sistem pendidikan negara formal atau tidak formal perlu kepada reformasi untuk melahirkan generasi berakhlak sebagai pelapis pimpinan negara.

Data-data kemajuan akademik perlu digabungkan dengan data-data keruntuhan akhlak kerana mereka juga lahir dari sistem pendidikan yang ada.

Jangan kita asingkan data-data prestasi akademik sahaja untuk ditonjolkan kepada masyarakat bahawa pendidikan kita telah berjaya tanpa kita melihat kepada data-data luar dari jabatan jabatan lain yang sama-sama bergelut dengan akhlak remaja.

Remaja dan belia secara umumnya lahir daripada sistem pendidikan negara.

 Ustaz Sharipudin Ab Kadir
 YDP ISMA Pasir Puteh


Syria berjaya pintas serangan udara pengganas Israel

DAMSYIK, 12 Zulhijjah 1442H, Khamis – Pasukan pertahanan udara Syria memintas serangan negara pengganas Israel di kawasan al-Qusayr, wilayah Homs, lapor media kerajaan.

Sumber tentera Syria dalam satu kenyataan berkata, terdapat beberapa kerosakan material susulan serangan itu bagaimanapun tiada korban jiwa dilaporkan.

Serangan awal pagi itu adalah yang serangan udara kedua rejim Zionis dalam minggu ini.

Sementara itu, tentera Israel mengatakan tidak mempunyai sebarang komen mengenai serangan berkenaan.

Isnin lalu, Syria mintas serangan ke atas Aleppo.

Sumber perisik Barat berkata, serangan Israel yang meningkat ke atas Syria sejak tahun lalu adalah sebahagian daripada perang bayangan yang dipersetujui Amerika Syarikat (AS).

Serangan itu juga sebahagian daripada dasar anti-Iran yang selama dua tahun terakhir, berusaha melemahkan kekuatan ketenteraan Iran tanpa memulakan peningkatan permusuhan yang ketara. – Agensi


PASKAL sentiasa dilengkapi peralatan terkini

LUMUT, 5 Rabiulawal 1444H, Ahad – Pasukan Khas Laut (PASKAL) Tentera Laut Diraja Malaysia (TLDM) sentiasa dilengkapkan dengan peralatan terkini bagi membolehkan mereka melaksanakan tugas dengan lebih berkesan.

Panglima PASKAL Laksamana Pertama Datuk Mohd Redzuan Talib berkata pihaknya akan memastikan peranan PASKAL sebagai tonggak utama mempertahankan ruang maritim negara selain sebagai perisai yang melindungi rakyat dan kemakmuran negara.

Menurutnya PASKAL sentiasa mengadakan latihan bersama dengan pasukan elit dari negara luar seperti Navy Seal Amerika Syarikat dan SAS Australia.

“Tugas PASKAL menuntut pembangunan keupayaan peralatan seiring arus kemodenan teknologi semasa dan kita ada hala tuju tersendiri yang menerapkan kemahiran mapan sejajar evolusi semasa.

“Kita yakin peningkatan keupayaan anggota PASKAL berasaskan teknologi akan dapat melahirkan warga Paskal yang terlatih, kompeten dan bersedia menghadapi sebarang ancaman,” katanya kepada pemberita selepas majlis Sambutan Hari Ulang Tahun PASKAL ke-40 dekat sini.

Terdahulu ketibaan Ketua Setiausaha Kementerian Pertahanan Datuk Seri Muez Abg Aziz di majlis sambutan itu di KD Panglima Garang pada 9 pagi disambut Panglima Tentera Laut Laksamana Tan Sri Mohd Reza Mohd Sany.

Sementara itu Pengerusi Persatuan Veteran Paskal, Laksamana Madya (B) Datuk Nasaruddin Othman berkata warga PASKAL berbeza daripada pasukan khas lain dimiliki negara.

“Kalau ikutkan memanglah amat berbeza zaman kami dahulu dari segi teknologi serta kelengkapan, namun jika ditanya kepada mereka yang pernah bergelar anggota PASKAL, sudah pasti ia menjadi kebanggaan dan satu kepuasan buat mereka.

“Pengalaman setiap anggota pasti berbeza namun kita sedar tugas yang diamanahkan menuntut pengorbanan dan tanggungjawab yang besar dalam memikul misi negara,” katanya. – Bernama


Pelancaran MEASAT-3d bantu rapatkan jurang digital

KUALA LUMPUR, 23 Zulkaedah 1443H, Khamis – Pelancaran satelit MEASAT-3d diharap dapat membantu merapatkan jurang digital, seterusnya menarik lebih ramai anak muda untuk menceburi bidang aeroangkasa.

Perdana Menteri, Datuk Seri Ismail Sabri Yaakob berkata, dengan pelancaran satelit itu juga, keupayaan capaian Internet di kawasan bandar dan sub-luar bandar akan lebih ditingkatkan di seluruh Semenanjung, Sabah dan Sarawak.

“Hari yang penuh bersejarah, Measat Global Berhad (MEASAT) telah melancarkan satelit MEASAT-3d di Kourou, French Guiana,” kata Ismail Sabri menerusi catatan di Facebook rasmi beliau hari ini.

Terdahulu, Perdana Menteri hadir ke Dewan Merdeka, Aras 4, Pusat Dagangan Dunia (WTC) di sini bagi menyaksikan secara langsung pelancaran MEASAT-3d dari Pusat Angkasa Lepas Eropah Kourou, French Guiana, Amerika Selatan pada 5.50 pagi waktu Malaysia (6.50 petang waktu tempatan 22 Jun).

Hadir sama Menteri Komunikasi dan Multimedia, Tan Sri Annuar Musa dan timbalannya, Datuk Zahidi Zainal Abidin serta beberapa menteri kabinet.

Satelit kelapan yang dianggar melibatkan kos RM1.2 bilion dengan jangka hayat 18 tahun itu dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).

Menerusi pelancaran satelit itu, Malaysia juga dapat memperkukuhkan kehadirannya dalam era digital berteraskan kepada teknologi talian tetap, mudah alih dan satelit tanpa meminggirkan mana-mana kelompok rakyat di negara ini selain meningkatkan perkhidmatan perhubungan kepada Malaysia dan negara-negara serantau.

Penyedia perkhidmatan telekomunikasi lain juga boleh menggunakan satelit berkenaan untuk menawarkan perkhidmatan data, suara dan video kepada tiga hingga lima peratus populasi yang belum lagi diliputi oleh sambungan fiber atau jalur lebar tanpa wayar seperti yang ditawarkan MEASAT melalui perkhidmatan jalur lebar satelit CONNECTme NOW.

Satelit MEASAT-3d yang merupakan jenis Geostationary Equatorial Orbit atau GEO mempunyai tapak liputan yang luas dan berkemampuan untuk menyediakan perkhidmatan jalur lebar yang pantas dan menyokong aliran tinggi data dikenali sebagai High Throughput Satellite (HTS).

HTS merupakan antara perkhidmatan penting dalam penyediaan perkhidmatan jalur lebar tinggi terutamanya di kawasan pedalaman.-  Bernama


RON97 naik 2 sen minggu ini

BANGI, 25 Syaaban 1442H, Rabu – Harga runcit petrol RON97 naik lagi sebanyak 2 sen daripada RM2.52 seliter kepada RM2.54 seliter.

Harga terbaharu produk petroleum itu ditetapkan bagi tempoh 8 April sehingga 14 April depan, menurut Kementerian Kewangan.

Bagaimanapun, harga runcit bagi RON95 dan diesel masing-masing kekal pada paras RM2.05 seliter serta RM2.15 seliter.

Kementerian berkata, penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras siling RIM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Mindef perinci pembabitan veteran ATM dalam PLKN

ALOR GAJAH, 29 Rabiulawal 1445H, Ahad – Kementerian Pertahanan (Mindef) sedang memperincikan pelbagai aspek termasuk jumlah penglibatan veteran Angkatan Tentera Malaysia (ATM), dalam Program Latihan Khidmat Negara (PLKN) yang bakal dilaksanakan dalam masa terdekat.

Timbalan Menteri Pertahanan, Adly Zahari berkata, pihaknya juga sedang mengenal pasti keupayaan dan pengalaman veteran ATM yang berpotensi, untuk dilibatkan dalam program berkenaan sekali gus memberikan mereka peluang pekerjaan.

“Jumlah veteran yang terlibat belum kita putuskan.. kita sedang lihat struktur (veteran ATM) kita dan keperluan guna tenaga veteran yang bersesuaian dengan PLKN.

“Ada dalam kalangan veteran ATM memang merupakan seorang jurulatih ketenteraan dan kita juga akan berikan sedikit latihan kepada veteran lain, agar mereka juga boleh menjadi sebahagian jurulatih PLKN,” katanya kepada pemberita di sini hari ini.

Beliau berkata demikian selepas melakukan lawatan ke tapak pembinaan Kompleks Akademi Al-Bayan di Kampung Pegoh di sini yang turut dihadiri Pengerusi Pertubuhan Akademi Al-Bayan Dr Nur Mohammad Hadi Zahalan.

Dalam pada itu, Adly berkata, Mindef sentiasa memberi perhatian kepada kebajikan veteran ATM dan menyusun atau menawarkan kerjaya baharu kepada golongan itu, agar mereka dapat meneruskan kehidupan dengan lebih baik selepas menamatkan perkhidmatan.

Beliau berkata, usaha berkenaan dilaksanakan dengan kerjasama kementerian lain dan syarikat berkaitan kerajaan (GLC) mengikut kuota ditetapkan.

“Dalam sistem Mindef di bawah kerajaan MADANI (kerajaan Perpaduan), kita memang memberi keutamaan kepada veteran ATM, dalam apa juga program dan Belanjawan 2024 yang diumumkan Perdana Menteri, Datuk Seri Anwar Ibrahim Jumaat lalu,” katanya.

Semalam, media melaporkan Timbalan Menteri Kewangan I merangkap Ahli Majlis Veteran Kebangsaan, Datuk Seri Ahmad Maslan, mencadangkan agar veteran ATM terutama yang berpengalaman dalam bidang ketenteraan dilibatkan dalam pelaksanaan PLKN.

Beliau dilaporkan berkata, cadangan berkenaan memberi peluang kepada veteran ATM memberi khidmat latihan sebagai jurulatih PLKN, sekali gus membantu kelancaran program berkenaan.- Bernama


Hampir 90 peratus populasi dewasa terima sekurang-kurangnya 1 dos vaksin

KUALA LUMPUR, 1 Safar 1443H, Rabu – Sebanyak 88.9 peratus atau 20,814,413 populasi dewasa Malaysia sudah menerima sekurang-kurangnya satu dos vaksin COVID-19 setakat semalam.

Jawatankuasa Khas Jaminan Akses Bekalan Vaksin COVID-19 (JKJAV) menerusi perkongsian infografik di laman Twitter rasminya hari ini memaklumkan 69.6 peratus atau 16,299,881 populasi dewasa pula telah melengkapkan suntikan vaksin berkenaan.

“Sebanyak 326,476 dos vaksin COVID-19 diberikan semalam menerusi Program Imunisasi COVID-19 Kebangsaan (PICK),” menurut JKJAV.

JKJAV turut memaklumkan jumlah keseluruhan pemberian vaksin setakat ini ialah sebanyak 37,071,789.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


Hujan cecah 100mm antara punca banjir di Melaka

MELAKA, 11 Syaaban 1444H, Sabtu – Hujan berterusan sehingga mencecah 100 mililiter (mm) sehari menjadi antara punca bencana banjir di Melaka terutama di Jasin.

Pengarah Angkatan Pertahanan Awam (APM) Melaka Lt Kol (PA) Kamarulsyah Muslim berkata bacaan tersebut diukur di beberapa stesen telemetri Jabatan Pengairan dan Saliran (JPS) di negeri berkenaan pada Rabu lepas.

“Hujan berterusan itu menyebabkan peningkatan air sungai yang melimpah ke tebing sehingga menyebabkan banjir di kawasan sekitar.

“Bagaimanapun kebanyakan paras air sungai di Melaka masih di peringkat waspada ketika ini,” katanya dalam kenyataan di sini hari ini.

Beliau berkata, ketika ini, air laut pasang namun tidak tinggi dan tidak menghalang air banjir turun secara beransur-ansur ke laut.

Jabatan Meteorologi hari ini mengeluarkan amaran hujan berterusan peringkat waspada di Melaka sehingga esok.

Jumlah mangsa banjir di Melaka terus meningkat kepada 379 orang daripada 97 keluarga pada 8 pagi ini berbanding 204 orang daripada 50 mangsa pada 8 malam tadi. – Bernama